Кўлоб фожиасига расмийлар айбдорми?\n7 майдаги сув балосида 3 набирасидан айрилган Ношоиста Камолова ўн кундан буён чодирда жон сақлаяпти.\nШу йилнинг 7 майига ўтар кечаси Тожикистоннинг Кўлоб вилоятида содир бўлган тошқинда маҳаллий аҳоли расмийларни айбламоқда. Кўлобликларга кўра, агар маҳаллий ҳукумат масъулиятлироқ бўлганларида эди, фожиа олдини олиш мумкин бўларди.\n7 майга ўтар кечаси Кўлобда рўй берган тошқинда жабрланганлардан бири Ношоиста Камолова фожеий тун тафсилотларини даҳшат билан эслайди.\n- Ўша кечаси тахминан соат иккида шовқин-сурондан уйғониб, ҳовлига чиқдик. Сел бостириб келарди. Ухлаб ётган тўрт нафар неварамни чолим иккимиз ташқарига олиб чиқмоқчи бўлиб, ичкарига кирдик. Лекин улгурмадик. Икки томондан уйга бостириб кирган сув бизни ҳар томонга улоқтирди. Сув гирдоби мени ҳовлидаги супа устига чиқариб ташлади. Шу пайт уйимизнинг томи ағнаб кетди. Мен бирор нарсани ушлаб, супанинг томига чиқишга уринардим. Шу пайт қўлимга қаттиқ нарса илинди. Қоронғида ҳеч нарсани кўрмасдим. Ўзим томонга тортиб, яхшироқ қарасам, 7 яшар неварам Муҳаммаджоннинг оёғи экан, дейди Ношоиста Камолова.\nОнахон ўша кечада невараси Муҳаммад билан бирга яна 6 яшар Робия исмли невараси ва яна етти ойлик чақалоқ невараси қурбон бўлганини, шунингдек, яна 16 яшар ўғли ҳозиргача дараксиз қолаётганини куйиниб гапиради.\n- Шунга қарамай, Худога шукур қиламан. Бу Худодан бизга юборилган синовдир. Мен жигарларимни йўқотганимдан куйинаман, лекин бу фожиада ҳеч кимни айбламайман, дейди онахон.\nҲаммасига катталар айбдор\nНошоиста холанинг маҳалладошлари Кўлоб шаҳрини иккига бўлган Сангов канали ўз вақтида шаҳар ҳукумати томонидан тозаланганида эди, бундай фожиа юз бермаган бўлар эди, дея фикр билдиришади.\n- Ҳаммасига шаҳар ҳукумати, катталар айбдор. Сангов деган катта канал бор ўшандан келди кел. Агар ҳукумат одамлари ўша Санговни вақтидан катта тошлардан тозалашганида эди, бунча одам ўлмаган бўлар эди, дейди Кўлобнинг “Чармгарони поён”ида яшаган Зуҳра опа.\nСел балосидан омон қолган Ганжина.\nЗуҳра опа ва унинг фарзандларини ўша тунги фожиадан ҳовлидаги ити қутқариб қолган экан.\n- Ўша кечаси мени итим уйғотди. Итимиз вовуллаб, ўзини деразага ураяпти. Кейин биз ҳаммамиз туриб, ҳовлига чиқсак, ҳовлимизда бир метр сув. Қочдик, қочаяпмиз энди - қаёққа қочишимизни билмаймиз. Қаёққа кетаяпмиз¸ билмаймиз. Худога минг марта шукур, ҳаммамиз соғ-саломатмиз, лекин уйларимизда энди яшаб бўлмайди. Роса қўрқдик. 38 йил яшаяпмиз шу кўчада бундай бало, бундай офат биринчи марта халқнинг бошига тушди. Бир хиллар болаларини йўқотди. Бир хиллар оналарини йўқотди. Эналари неваралари билан сувга тушиб кетишди. Кўпчилик йўқолган, дейди кўлоблик Зуҳрахон.\nЗуҳра опанинг бир яшар невараси Ганжина ҳам ўша тунги “қоча қоч”да онаси билан бирга сувга тушиб кетган. Лекин яқинлари уларни тезда қутқаришган.\nКўпчилик жабрланганлар ақлдан озаёзди\n54 ёшли суҳбатдошимиз Ҳабибулло Усмоновни муқаррар ўлимдан қўшнилари қутқариб қолибди.\n35 йилдан ошиқроқ бир ëстиққа бош қўйиб келаëтган Ҳабибулло ака ва Саломат ая¸ бўлган даҳшатни кўзда ëш билан гапириб берди.\n- Сув икки томондан келаверди, уйларимизнинг деворлар ағанаб кетаверди. Невараларим билан “дод-вой” деб ўтирдик. Соат олтилар эди - қўшнилар келиб, невараларимни, мени қутқаришди. Тонгда аёлимни ахтаришга тушдик, дейди Ҳабибулло ака кўзига ёш олиб.\nҲабибилло аканинг хотини Саломатхон аяни эса қишлоқ мактабидан топганлар.\n- Қизларим кран олиб келиб қутқаришди, бўлмаса, шу яқиндаги мозорда ўлиб қолардим. Қўрқдим, касалхонага тушдим. Бироз тузалгандим, шу лагерга олиб келишди, дейди ҳозирда тахминан 2000 киши яшаётган лагердаги чодирларнинг бирида яшаб турган Саломатхон ая.\nЭр-хотин суҳбатдошларимиз фарзандларини сув олиб кетган қўшниларининг кўпчилиги руҳий хаста бўлиб қолганидан куйинишди.\nТожикистон ҳукумати расмий маълумотларига кўра, шу йил 7 майга ўтар кечаси Кўлоб шаҳрида рўй берган сув тошқиндан тахминан 27 киши ҳалок бўлиб, яна 50 киши дараксиз йўқолган. Тахминан 2000 яқин турар-жой ва маъмурий бинолар яшашга яроқсиз бўлиб қолган.\nАммо биз билан суҳбатлашганларнинг аксарияти расмийлар рақамлари ҳақиқатдан йироқ эканини, ўлганлар сони камида 500 киши бўлиши мумкинлигини, дараксиз йўқолганлар эса ундан ҳам кўплигини айтишди.\nҚурбонали исмли суҳбатдошимиз Кўлобда Ҳожи Мирзо исми билан танилган диндор ўз маҳалласидаги масжидда бир куннинг ўзида 81 кишига жаноза ўқиганини айтар экан, “ҳукумат одамлари нотўғри маълумот бераётгани”ни таъкидлади.\nЛекин Қурбонали ҳам, бошқа суҳбатдошларимиз ҳам расмийлар тарқатаётган маълумотнинг ёлғонлиги ва жабр кўрганларга аталган инсонпарварлик ёрдамининг ўғирланаётгани ҳақида микрофонга гапиришни истамадилар.\nЯна қанча вақт чодирда яшаб қолишларини билмаётган бу суҳбатдошларимиз, агар бу маълумотлар расмийлар қулоғига етиб борса, бир умр уйсиз қолиб кетишларидан қўрқишларини айтмоқдалар.


-Жарқўрғон тумани ташкил топганининг 95 йиллигига- ЖАРҚЎРҒОН ТУМАНИ ТАРИХИДАН: Урушдан кейинги йилларда туман саноати тараққиёти\nТадбирлар / 2021-03-02\nСовет органларининг бу кескин тадбири ҳунармандчиликни чеклабгина қолмай, унинг кўплаб турларининг йўқ бўлиб кетишига ҳам олиб келди. Асосан ногиронлар артеллари (уларни иш билан таъминлаш мақсадида) ва халқ бадиий ҳунармандчилиги сақлаб қолинди холос. Советларнинг ҳунармандларга салбий муносабати туфайли газлама, гиламдўзлик, кигиз тайёрлаш, кўнчилик, мисгарлик, бўёқчилик ва бошқа кўплаб ҳунармандчилик соҳалари 1960 йиллардан бошлаб йўқ бўлиб кетди. Улар ишлаб чиқарган маҳсулотларнинг турлари ва ҳажми камайди, кооператив, саноат асосан ҳунармандчилик артеллари маҳсулоти 1940 йилда Республика саноати ҳажмининг 19 фоизини ташкил қилган бўлса, 1958 йилда 8, 5 фоизни, 1962 йилда эса атиги уч фоизни ташкил қилди.\nДавлат корхоналари билан бир қаторда хусусий ёки кооператив мулкка асосланган ҳунармандчиликнинг бўлиши республика иқтисодий-маданий ҳаётида муҳим аҳамият касб этар эди. Лекин собиқ совет раҳбарларининг ўзбошимчалиги туфайли ҳунармандлар кооперацияси асоссиз равишда тугатилди. Бу республика аҳолисини (қолаверса туман аҳолисини ҳам) ҳаётий зарур маҳсулотлар билан таъминлаш ва маиший хизмат кўрсатиш аҳволини мушкуллаштирди.\n1946 - 1990 йилларда маҳаллий саноат корхоналари фаолиятида ҳам жонланиш сезила бошлади. Ҳунармандчилик артеллари маҳаллий саноат таркибига қўшиб юборилгач, 1967 йилда Жарқўрғон шаҳрида Жарқўрғон силикальцит заводи қурилиши бошланиб, 1971 йили 11-қурилиш трести томонидан ушбу завод қурилиб битказилди. Жарқўрғон силикальцит заводининг иккинчи навбати 1984 йили Жарқўрғондаги 26-қурилиш трести қурувчилари томонидан қуриб битказилди. Силикальцит заводига хомашё Туркманистоннинг Красноводск шаҳридан олиб келинар эди. 1982 йилдан бошлаб эса шу завод учун оҳак тошлари тумандан 70 километр узоклиқдаги Бургуттепа (Термиз туманидаги Гулбахор хўжалиги) конидан олиб келинадиган бўлди. Жарқўрғон силикальцит заводи 1986 йили 4700, 1987 йили 4638, 1988 йили 5392, 1989 йилда эса 5711 минг сўмлик маҳсулотни реализация қилди.\nЗавод ишчиларининг иш ҳақлари эса (ҳар бир ишчи учун) бу йилларда; 1986 йили 235, 1987 йили 246, 1988 йили 269, 1989 йилда эса 273 сўмни ташкил қилди. Жарқўрғон туманида 1951 йилга келиб Жарқўрғон ғишт заводи (собиқ Н. Боймуродов жамоа хўжалиги ҳудудида) биринчи марта пишиқ ғишт ишлаб чиқариш йўлга қўйилди. 1959 йилга келиб заводда туб ўзгаришлар рўй берди.\nҒишт заводида махсус вагон тортувчи рельслар ўрнатилди. Заводга 15 дона ғишт ташийдиган вагонлар олиб келинди. Бу қилинган ўзгаришлар натижасида заводда иш унумдорлиги ортди. Ўша йилларда 2 минг метр квадрат уй-жойлар, иккита мактаб, туман қишлоқларида эса еттита мактаб, иккита касалхона ушбу заводда ишлаб чиқарилган пишиқ ғиштлар билан қурилиб ишга туширилди.\n1963 - 1972 йилларда тумандаги ўн олтита йирик саноат корхоналари, 14408 ўринли йигирма тўртта мактаб, 896 ўринли икки қаватли марказий касалхона, 4230 ўринли ўн битта кинотеатр, 206 минг метр квадрат турар-жой бинолари Жарқўрғон ғишт заводида ишлаб чиқарилган пишиқ ғиштлардан қурилди.\nШу ўтган йилларда ғишт заводи томонидан 31 млн. сўмлик иш бажарилди. 1975 йилга келиб заводда йиллик иш ҳажми суммаси 127 минг сўмни, олинган фойда эса 13 минг 150 сўмни ташкил қилди. Шу олинган фойда ҳисобидан завод учун беш дона трактор, иккита юк автомобили сотиб олинди. Завод ўзининг шахсий транспортига эга бўлди.


Шикоятчи устидан шикоят. Мурожаатларда боқимандалик балоси - Zamin.uz\nХалқ билан мулоқот бугун давлат идоралари ижро ҳокимиятининг энг устувор вазифаларидан бири ҳисобланади. Мақсад битта, у ҳам бўлса - халқ дардини тинглаш, уларни қийнаётган масалаларга ечим топиш ва муаммоларини ўз вақтида ҳал этишдир. Бу эса халқ манфаати барча нарсадан устун деганидир.\nШу боис юртимизда сўнгги йилларда бу борада катта ўзгаришлар юз бергани бор гап. Президентнинг Виртуал қабулхонаси ва Халқ қабулхоналари ташкил этилди. Вазирлик ва идоралар, мансабдор шахсларга электрон мурожаат қилиш имкониятлари яратилди. «Ишонч телефонлари» самарадорлиги оширилди. Интернетнинг имкониятларидан унумли фойдаланган ҳолда мансабдор шахслар ижтимоий тармоқларда халқ билан тўғридан-тўғри мулоқотни йўлга қўйди.\nБу халқ манфаати учун амалга оширилаётган чора-тадбирлардир. Аммо асоссиз шикоятлару мурожаатлар ҳам учраётгани ва кўпаяётганидан кўз юмиб бўлмайди. Тўғри, мурожаат ва шикоят қилишга ҳар бир фуқаронинг қонуний ҳақи бор. Ҳеч ким буни чеклай олмайди. Лекин баъзи меъёрларни унутмаслик керак.\nЯқинда касбимиз тақозоси билан шикоят хатини ўрганиш юзасидан бир маҳаллага бордик. Маҳалла фуқаролар йиғини жамоатчилик кенгаши аъзолари, фаоллари маҳаллада турли келишмовчиликлар юзага келаётгани, муҳит бузилишига бир шикоятчи сабаб бўлаётганини билдиришган.\nЎрганишимиз чоғида маълум бўлишича, фуқаролардан бири оиласи учун моддий ёрдам сўраб маҳалла фуқаролар йиғинига ариза билан мурожаат қилади. Белгиланган меъёр ва мезонларга тўғри келмагани учун маҳалла қошидаги комиссия йиғилишида ариза рад этилади. Ҳаммаси шундан бошланади.\nМақсади ҳосил бўлмаган фуқаро бу борада бошқа ташкилотларга шикоят қилади. Мутасаддилар томонидан вазият бир неча бор ўрганилади ва тўғри рад этилгани ҳақида хулоса қилинади. Фуқаро эса ариза ёзишда давом этади. Турли ташкилотлар, Халқ қабулхонасига бу масалада шикоят хати беради ва комиссия аъзоларини ноҳақликда айблайди. Такрорий ўрганишлару шикоятлардан чарчаган маҳалла фаоллари охир-оқибат фуқарога моддий ёрдам беришга мажбур бўлади.\nАслида-чи? Ўрганишимиз давомида маълум бўлишича, моддий ёрдам олаётган оилада эр ҳам, хотин ҳам олий маълумотли. Яхши касбларнинг мутахассислари. Эр давлат ташкилотида ишлайди. Каттагина томорқаси бор. Бир нафар ёш фарзанди борлиги туфайли турмуш ўртоғи вақтинча ишламайди. Ҳаммасини белгиланган меъёрларга қўйиб, аризани рад этган комиссия аъзолари эса балога қолади. «Келинглар, шу тинчисин» қабилида «амаллаб» моддий ёрдам кўрсатишади. Андиша қилишади.\nНошукрликми ёки боқимандалик?\nБу жиҳатлардан ҳам кўз юмиб бўлмайди. Бир фуқародан келган мурожаатни жамоатчилик асосида ўргандик. Мурожаатда ёзилишича, оила моддий жиҳатдан жуда қийналган, уйлари таъмирталаб, амалий ёрдам сўраган.\n- Эрим ҳеч қаерда ишламайди, чунки ўқимаган, - дейди уй бекаси. - Мен уйда болаларга қарайман. Моддий томондан жуда қийналиб қолганмиз. Уйларимизни таъмирлашимиз керак.\nХонадондаги томорқага разм соламиз. Бегона ўт кўплигидан нима экилганини ҳам билиш қийин. Қаровсиз ҳолатда.\nУнинг турмуш ўртоғини чақиртирдик. Чамаси 35 ёшлардаги тоғни урса талқон қиладиган йигит келди. У томорқа имкониятларидан унумли фойдаланиш орқали даромад олиш мумкинлиги ҳақида хаёлига ҳам келтирмаслиги кўриниб турарди. Тебранмаган одамни тепсанг ҳам тебранмайди, деганлари шу бўлса керак.\n- Ёрдам бермасаларинг нега келдинглар? Биз моддий ёрдам сўраб мурожаат қилгандик!\nШикоят қилиш «муаммо ечилади» дегани эмас\nШундай ўйлайдиганлар ҳам йўқ эмас. Мурожаатлар ўрганилганда, турли низоларга дуч келамиз. Айримлари фақат суд орқали ҳал этиладиган масалалар. Баъзи шикоятларда келтирилган важлар, умуман қонун доирасидан ташқарида, белгиланган талабларга зид ва асоссиз бўлади (туҳматлари ҳам йўқ эмас).\nАйрим мурожаатларнинг мазмуни билан танишар эканмиз (айниқса, кимнингдир устидан ёзилган бўлса), бўҳтонлардан ташқари, ҳаддан ташқари бўрттириш, ҳақоратларни учратамиз. Одоб-ахлоқ доирасига тўғри келмайдиган турли сўзлар, пўписаю дағдағалар ҳам қўшиб ёзилади. Шикоят қилишга қонуний ҳақи бордир, аммо бировга туҳмат қилишга, ҳақоратлашга, нафсониятига тегишга, дағдаға қилишга ҳеч кимнинг ҳақи йўқ.\nЎзбекистон Республикаси «Жисмоний ва юридик шахсларнинг мурожаатлари тўғрисида»ги Қонуннинг 38-моддасида мурожаатлар тўғрисидаги қонун ҳужжатларини бузиш, шунингдек, туҳмат ва ҳақоратдан иборат мурожаат бериш белгиланган тартибда жавобгарликка сабаб бўлиши қайд этилган.\nЎзбекистон Республикаси Жиноят Кодексининг 139-моддасига кўра, туҳмат қилиш, яъни билатуриб бошқа шахсни шарманда қиладиган уйдирмалар тарқатиш, шундай ҳаракатлар учун маъмурий жазо қўлланганидан кейин содир этилган бўлса, энг кам ойлик иш ҳақининг 200 бараваригача миқдорда жарима ёки икки йилгача ахлоқ тузатиш ишлари билан жазоланади.\nАгарда шундай мазмундаги шикоятларга юқоридаги қонуний талаблар асосида ҳуқуқий баҳо берилса, жавобгарликка тортиладиган мурожаатчилар ҳам топилади. Фақат андиша қилишади!\nАммо унутманг, андишанинг оти қўрқоқ эмас...\n14-12-2019, 17:23, Жамият\n30-12-2016, 23:30, Жамият\n15-12-2016, 21:10, Жамият


15:02 / 08.09.2020 500 pdf Ўқиш режими + -\nФақиҳ Абу Лайс Самарқандий (раҳимаҳуллоҳ) айтадилар: Баъзи инсонлар мавъиза учун йиғилиш ўтиришни ёмон кўришди. Баъзилар, агар бу билан Аллоҳ таолонинг ризосини хоҳлаган бўлса, зарари йўқ, дейишди. Шу сўз саҳиҳроқдир. Чунки бу иш шариатни ўрганишдир. Мавъизани ёмон кўрган кишилар Амр ибн Шуъайб отасидан, отаси эса, бобосидан ривоят қилган ҳадисни ҳужжат қилиб келтиришди. Пайғамбар соллаллоҳу алайҳи васаллам: «Инсонларга бирор нарсани фақат амир ёки маъмур ёки риёкор кишигина қисса қилиб беради», деганлар.\nТамим Дорийнинг Умар ибн Хаттобдан инсонларга ҳар шанба куни қисса айтиб бериш учун изн сўраганлари ривоят қилинган. «Нима учун?» деганларида, «Инсонларга эслатма бўлсин учун», деб айтдилар. «Агар хоҳласанг, эслат, аммо билгинки, бу иш сўйишдир», деб жавоб бердилар. Бу гап Расулуллоҳ соллаллоҳу алайҳи васалламнинг: «Кимки қисса қилса, дарҳақиқат, у пичоқсиз сўйилибди», деган ҳадисларига мувофиқдир.\nПайғамбар соллаллоҳу алайҳи васаллам айтадилар: «Қисса қилувчи ғазабни, эшитувчи раҳматни кутади».\nАбу Қулобадан ривоят қилинишича, у киши намоздан қайтганларида бир киши келиб, бақириб қисса айта бошлади. Абу Қулоба унга: «Сен бир ҳангровчи эшаксан, агар бизнинг олдимизга келсанг, сенга одоб бериб қўямиз», дедилар.\nИброҳим Нахаъий раҳматуллоҳи алайҳ: «Мен учта оят сабабли қисса айтишни ёмон кўраман. Улар:\n«Эй мўминлар, сизлар нега ўзларингиз қилмайдиган нарсани (қиламиз деб) айтурсизлар?!» (Соф сураси, 2-оят).\n«У айтди: «Эй қавмим, хабар берингиз-чи, агар мен Парвардигорим томонидан аниқ ҳужжатга эга бўлсам ва У зот мени ўз томонидан гўзал ризқ билан ризқлантирган бўлса (шу ҳалол ризқни ҳаромга аралаштиришим керакми?!) Мен сизларга хилоф қилиб, сизларни қайтараётган нарсани (яъни, ҳалол-ҳаромга аралаштиришни) ўзим қилишни истамайман. Мен фақат имконим борича ислоҳ қилишни истайман, холос. Ва (бунга) ёлғиз Аллоҳнинг ёрдами билангина муваффақ бўлурман. Ўзига суяндим ва Ўзига илтижо қилурман» (Ҳуд сураси, 88-оят), оятларидир», дедилар.\nҲадисда келадики, Аллоҳ таоло Исо алайҳиссаломга ваҳий қилиб айтди: «Аввал нафсингга насиҳат қил. Агар шу насиҳатни олсанг, сўнг инсонларга насиҳат қил. Агар ундай бўлмаса, Мендан ҳаё қил».\nВаъз-насиҳат қилишнинг зарари йўқ, деб айтган кишиларнинг ҳужжати Аллоҳ таолонинг:\n«Ва (Қуръон билан) панд-насиҳат қилинг! Зеро, у панд-насиҳатлар мўминларга нафъ етказур» (Зориёт сураси, 55-оят), деган сўзидир.\nБошқа бир оятдаги:\n«Ахир улардан ҳар бир гуруҳдан бир тоифа одамлар (жанг учун) чиқмайдиларми?! (Қолганлари эса Мадинада) динни ўрганиб, (жангга кетган) қавмлари уларнинг олдларига қайтган вақтларида, у қавмлар Аллоҳнинг азобидан сақланишлари учун уларни огоҳлантиргани (қолмайдиларми)?!» (Тавба сураси, 122-оят) деган сўзи ҳам далилдир.\nУмар ибн Хаттоб розияллоҳу анҳу: «Эй қисса айтувчилар, қисса айтмангизлар, чунки инсонлар фақиҳ бўлдилар», дедилар. Бу хабарда, агар қавм илмсиз бўлса, қисса айтишнинг зарари йўқлигига далил бор.\nАбдуллоҳ ибн Масъуд розияллоҳу анҳу инсонларга тик туриб ҳар пайшанба оқшомида ваъз-насиҳат қилар эдилар.\nАто Абу Ҳурайра розияллоҳу анҳудан ривоят қилиб айтади:\n«Ким ўзи биладиган илмни инсонлардан беркитса, қиёмат кунида оловдан бўлган юган билан юганланади». Бу ҳақда Пайғамбаримиз соллаллоҳу алайҳи васалламнинг ҳадислари бор.\nАбу Ҳурайра: «Агар бир оят бўлмаганида, инсонлар учун мажлис қилиб ўтирмас эдим», дедилар ва Аллоҳ таолонинг:\n«Биз нозил қилган ҳужжатлар ва ҳидоятдан иборат нарсаларни одамларга Китобда равшан қилиб берганимиздан кейин беркитган кимсаларни, шубҳасиз, Аллоҳ лаънатлагай ва лаънатловчи зотлар (фаришталар ва мўминлар) ҳам лаънатлагайлар» (Бақара сураси, 159-оят), деган сўзини ўқидилар.\nАбдуллоҳ ибн Умар розияллоҳу таоло анҳумо Пайғамбаримиз соллаллоҳу алайҳи васалламнинг: «Мендан бир оят бўлса ҳам, етказинглар ва Бани Исроил ҳақида гапиринглар, чунки улар ичида ажойиб воқеалар бордир. Бу қийин иш эмас. Кимки мен ҳақимда қасддан ёлғон гапирса, жойини дўзахдан тайёрласин», деб айтганларини ривоят қиладилар.\nҲасан Басрий айтадилар: «Агар уламолар бўлмаганида, инсонларнинг ҳаммаси ҳайвонларга ўхшаб кетарди».\n13:09 / 08.09.2020 1027\n12:30 / 07.09.2020 228\n1721 18:45 / 24.01.2019\n1317 12:30 / 31.03.2019\n5605 05:00 / 11.03.2017\n627 08:30 / 25 март


Обама Исломий давлатни тор-мор қилиш узоқ чўзилишидан огоҳлантирди\nАҚШ президенти хориж ҳарбий қўмондонлари билан учрашувда.\nИроқ ва Сурия ҳудудларини ишғол қилиб¸ бу ерда ислом халифалиги иддаоси билан кенг кўламли диний ва этник террор ўтказаëтган Исломий давлат гуруҳига қарши халқаро курашни мувофиқлаштириш АҚШ президенти кун тартибидаги асосий мавзулардан бири бўлиб қолмоқда. Президент 14-15 октябрь кунлари хориж раҳбарлари ва ҳарбий қўмондонлари билан айни масалани муҳокама қилди.\nДушанба куни Вашингтон ташқарисидаги ҳаво кучлари ҳарбий базасида 20 дан ошиқ давлат ҳарбий қўмондонлари билан учрашган Оқ уй раҳбари Исломий давлат гуруҳининг Туркия-Сурия чегарасидаги Кобани шаҳрига уюштираëтган ҳужумлари хусусида ташвиш изҳор қилди. Обама шунингдек¸ жанггариларнинг Ироқдаги Анбар вилоятини тўлиқ ўз назоратига олиш эҳтимоли ҳақида ҳам хавотир билдирди.\n- Айни кунларда Ироқнинг Анбар вилоятида бораëтган жанглар диққат-марказимизда қолмоқда¸ шу билан бирга биз Суриядаги Кобани шаҳри ичкариси ва атрофида юзага келган вазиятдан қаттиқ ташвишдамиз. Бу жанглар Ироқ ва Шом исломий давлатининг бу икки давлатга солаëтган таҳдидининг очиқ ифодасидир. Ҳар иккала фронтда ҳам коалиция ҳаво ҳужумлари давом этади¸ деди президент Обама.\nИсломий давлат гуруҳининг нафақат Ироқ ва Сурия¸ балки бутун дунë хавфсизлиги учун таҳдид эканини таъкидлаган Оқ уй раҳбари¸ унга қарши халқаро коалиция сафи кенгайиб бораëтганини билдирди:\n- Ҳозирги кунга келиб ИШИДга қарши коалицияга 60 га яқин давлат қўшилди ва улардан 20 таси вакиллари бугун орамизда ўтирибди. Булар орасида араб давлатлари¸ Туркия¸ НАТО иттифоқчилари ва бошқа давлатлар бор. Бу амалиëтлар дунëнинг ИШИДга қарши эканини кўрсатади¸ деди АҚШ президенти.\nБу коалиция мақсади¸ Америка раҳбари таъкидича¸ ИШИДни минтақа ва дунëга бошқа таҳдид сола олмайдиган қилиб тор-мор этишдир:\n- Бу узоққа чўзиладиган кампания бўлади. Бу муаммонинг қисқа ва тез ечими йўқ. Биз бу курашнинг бошланишидамиз. Ҳар қандай ҳарбий амалиëт давомида бўлгани каби бу жараëнда ҳам лгари силжиш ва ортга кетишлар бўлади¸ дея огоҳлантирди Обама.\nОбама 20 давлат ҳарбий қўмондонлари билан учрашиб турган соатларда АҚШ ва коалиция кучлари Кобани ва Анбардаги ИШИД жанггарилари ва истеҳкомларига ҳаводан зарба беришни давом эттирди.\nБу ҳужумларга қарамай¸ Исломий давлат ҳужумлари давом этмоқда ва сўнгги хабарларга қараганда¸ жанггарилар Кобанининг учдан бир қисмини қўлга олган¸ Анбар вилоятидаги Амирия шаҳарчасини ишғол қилаëзган.\nПойтахт Бағдоддан 40 км масофада жойлашган бу шаҳарча жанггарилар қўлига ўтса¸ улар Анбар вилояти устидан тўлиқ назорат ўрнатишга муваффақ бўлади.\nОқибатда эса жанггарилар Бағдод остонасидан то Туркия чегарасига қадар бўлган Ироқ ва Сурия ҳудудини қўлга олган бўлади.\nИсломий давлат ўз қамровини кенгайтириб бораëтган айни пайтда¸ АҚШ Давлат котиби Жон Керри Россия Ташқи ишлар вазири Сергей Лавров билан “Исломий Давлат” гуруҳи ҳақида разведка маълумотлари алмашишни жадаллаштиришга келишиб олганини билдирди.\nАҚШ президенти Барак Обаманинг 15 октябрь куни Британия¸ Франция¸ Германия ва Италия раҳбарлари билан ўтказган видеомулоқотида ҳам асосан Ироқ ва Сурия ҳудудининг каттагина қисмини ишғол қилган Исломий давлат жанггари гуруҳига қарши кураш масалаларини муҳокама қилинди.


Россияда 22 ёшли ўзбек йигити бахтсиз ҳодиса туфайли вафот этди - zarnews.uz\nРоссияда 22 ёшли Ўзбекистон фуқароси бахтсиз ҳодиса туфайли вафот этди. Бу ҳақда ТИВ матбуот хизмати хабар қилди.\nМамлакатнинг Владивосток шаҳридаги (Россия) Бош Консулхонаси маълумотига кўра, 23 июнь куни Приморье ўлкасида қурилиш объектида бахтсиз ҳодиса туфайли 1997 йил 23 февралда туғилган Ўзбекистон фуқароси Кунузоқов Зиёдулла Шуҳрат ўғли тўсатдан вафот этган.\nКонсуллик-ҳуқуқий департаменти марҳумнинг оила аъзолари ва яқинларига таъзия билдирган. Шунингдек, Россиянинг Узоқшарқий федерал округи (Амур вилояти, Камчатка ўлкаси, Магадан вилояти, Приморе ўлкаси, Саха Республикаси (Ёқутистон), Сахалин вилояти, Яҳудий автоном вилояти, Хабаровск ўлкаси, Чукотка автоном округи) ҳудудида жойлашган фуқаролар зарур вазиятларда мамлакатнинг Владивосток шаҳридаги Бош консулхонасига қуйидаги телефон рақамлари орқали мурожаат қилишлари мумкинлигини эслатиб ўтган: +7-423-260-48-00, +7-951-018-70-07.\nТеглар: Россия бахтсиз ҳодиса\nҲожатхона қуриш жараёнида тупроқ остида қолган ака-уканинг бири вафот этди\nЯнги очилган тоғ-чанғи курортида ёш йигит бахтсиз ҳодиса қурбони бўлди


Агар шайтон васваса қилса...\nХитой АҚШдан 1,2 триллион долларлик товар сотиб олишга рози бўлди \nПутин билан учрашган юрак жарроҳи ҳибсга олинди \nЖами овоз: 8943 та.\n1. Шайтон инсонларнинг қўлидаги нарсага таъмагирлик қилишга васваса қилади. Шунда Аллоҳ таолонинг қуйидаги ваъдасини эсланг: “Ерда ўрмаловчи бирор нарса (жонзот) йўқки, унинг ризқи (таъминоти) Аллоҳнинг зиммасида бўлмаса! (У) унинг қароргоҳини ҳам, оромгоҳини ҳам билур. Ҳаммаси аниқ Китоб (Лавҳул-маҳфуз)да (ёзилган)дир” ("Ҳуд" сураси, 6-оят).\n2. Шайтон узун орзулар қилишга васваса қилиб, ўлимни унуттиради. Шунда Аллоҳ таолонинг қуйидаги оятини эсланг: “Бирор жон эртага нима иш қилишини билмас. Бирор жон қаерда ўлишини ҳам билмас. Албатта, Аллоҳ (ҳамма нарсани) билувчи ва хабардор зотдир ("Луқмон" сураси, 34-оят).\n3. Шайтон бу дунёни ўйин-кулгу, маишат билан ўтказишга васваса қилади. Шунда Аллоҳ таолонинг қуйидаги оятини эсланг: “(Эй, Муҳаммад!) Уларга қўйиб беринг: есинлар, фойдалансинлар ва орзулар уларни машғул қилаверсин! Бас, яқинда (қилмишларининг оқибатини) билиб олурлар” ("Ҳижр" сураси, 3-оят).\nБошқа оятда Аллоҳ таоло бундай огоҳлантиради: “(Эй, Муҳаммад!) Кўрдингизми, агар Биз уларни (узоқ) йиллар (сиҳат-саломатлик, мол-давлат билан) фойдалантирсак, сўнгра уларга ваъда қилинган нарса (яъни азоб) келганда, уларга (дунёда) фойдаланган нарсалари асқотмайди” ("Шуаро" сураси, 205-207-оятлар).\n4. Шайтон инсонлардан умидвор бўлишга, уларга суянишга васваса қилади. Шунда Аллоҳ таолонинг қуйидаги оятини эсланг: “Кимки Аллоҳга тақво қилса, У унга (ташвишлардан) чиқиш йўлини (пайдо) қилур. Яна, уни ўзи ўйламаган жойдан ризқлантирур. Кимки Аллоҳга таваккул қилса, бас, (Аллоҳнинг) ўзи унга кифоя қилар. Албатта, Аллоҳ ўзи (хоҳлаган) ишига етувчидир. Аллоҳ барча нарса учун миқдор (меъёр ва муддатни тайин) қилиб қўйгандир” ("Талоқ" сураси, 2-3 – оятлар).\n5. Шайтон мусулмонлар устидан мазах қилишга, уларни камситишга васваса қилади. Шунда Аллоҳ таолонинг қуйидаги оятини эсланг: “Ҳолбуки, куч-қудрат фақат Аллоҳники, Унинг пайғамбариники ва мўминларникидир. Лекин мунофиқлар (буни) билмаслар” ("Мунофиқун" сураси, 8-оят).\n6. Шайтон обрў-эътибор қозониш, одамларнинг олқишларига учишга васваса қилади. Шунда Аллоҳ таолонинг қуйидаги оятини эсланг: “(Эй, Муҳаммад!) Раббингизнинг раҳматини (пайғамбарликни) улар тақсимлайдиларми?! Уларнинг дунё ҳаётидаги тирикчиликларини ҳам уларнинг ўрталарида Биз тақсимлаганмиз ва бир-бирларини бўйин сундириш (ишлатиш)лари учун баъзиларини баъзиларидан даражаларини кўтариб қўйганмиз. Раббингизнинг раҳмати эса улар тўплайдиган нарса (бойлик)ларидан яхшироқдир” ("Зуҳруф" сураси, 32-оят).\n7. Шайтон зиқналик қилишга, мол-дунё тўплашга васваса қилади. Шунда Аллоҳ таолонинг қуйидаги оятини эсланг: “Сизларнинг ҳузурингиздаги нарсалар тугаб кетур. Аллоҳ даргоҳидаги нарсалар эса боқийдир. Биз, албатта, сабр этганларни ўзлари қилиб ўтган гўзал (солиҳ) амаллари баробаридаги мукофот билан тақдирлаймиз” ("Наҳл" сураси, 96-оят).\n8. Шайтон ғурурга кетишга, бошқаларни паст санашга васваса қилади. Шунда Аллоҳ таолонинг қуйидаги оятини эсланг: “Эй, инсонлар! Дарҳақиқат, Биз сизларни бир эркак (Одам) ва бир аёл (Ҳавво)дан яратдик ҳамда бир-бирларингиз билан танишишингиз учун сизларни (турли-туман) халқлар ва қабила (элат)лар қилиб қўйдик. Албатта, Аллоҳ наздида (энг азизу) мукаррамроғингиз тақводорроғингиздир. Албатта, Аллоҳ билувчи ва хабардор зотдир ("Ҳужурот" сураси, 13-оят).\nАллоҳ таоло барчамизни тўғри йўли – ҳидоятида собит қадам қилсин. Шайтон васвасасидан ўз паноҳида сақласин.\nКиритилди: 01:18 12.08.2018. Ўқилди: 625 марта. Фикрлар сони: 0 та.\nЎзбекистонни Европа меҳмонхоналар, ресторанлар ва кафе...\n22:45 Бекободда куч ишлатиб, пул талаб қилган шахслар ушланди\n22:30 Ўзбекистонни Европа меҳмонхоналар, ресторанлар ва кафелар ассоциациясига таклиф қилишди\n22:15 Уоррен Баффет компанияси бир кунда 4,3 млрд доллар йўқотди


Samsung Electronics Ўзбекистон билан ўзаро ҳамкорлик тўғрисидаги меморандумни имзолади » Ўзбекистон янгиликлари – Zamin.uz\n29-08-2016 | 12:16\nZAMIN.UZ / Технология / 29 Август 2016 года361\nЁшлар ташаббуслари маркази нодавлат-нотижорат ташкилоти ҳамда Samsung Electronics Co.LTD'нинг Ўзбекистондаги ваколатхонаси ўзаро ҳамкорлик тўғрисида меморандум имзолашди. Унга кўра, ҳар икки ташкилот ахборот технологиялари соҳасидаги лойиҳаларда ўзаро ҳамкорликни йўлга қўйишади, дейилади "Кун" нашрида. Шунингдек, «Intellect2all» республика танлови доирасида жорий йилнинг куз ойларида Samsung Electronics инженерлари томонидан лойиҳа иштирокчилари учун маҳорат дарслари ташкил этиш кўзда тутилган. «Intellect2All-2016» барча финалчилари Samsung Employee Volunteer Program таълим дастурига кўра, компания ходимларининг илғор тажрибасини ўрганиб чиқиш имкониятига эга бўлишади. Қайд этиб ўтиш керакки, НEVP – бу Samsung Electronics'нинг глобал лойиҳаси бўлиб, 2010 йилдан амалга ошириб келинади. Ҳозирги кунгача мамлакатимизнинг кўплаб йигит-қизлари ушбу таълим дастури асосида ўз малакаларини оширишга муваффақ бўлишди. Жорий йилда «Intellect2All» танловининг финалига 15 ёшдан 30 ёшгача бўлган иқтидорли ёшлар йўл олдилар. Танлов мамлакатимизнинг 7 ҳудудида 18 майдан 30 июнга қадар ўтказилди. Танловнинг финал босқичи жорий йил ICTWEEK Uzbekistan-2016 ҳафталиги доирасида бўлиб ўтади. Танловнинг мукофот пули 30 миллион сўмни ташкил этади.Эслатиб ўтамиз, «Intellect2All» лойиҳаси Ёшлар ташаббуслари маркази, “Камолот” ёшлар ижтимоий ҳаракати, Ўзбекистон Республикаси Ахборот технологиялари ва коммуникацияларини ривожлантириш вазирлиги ҳамда Олий ва ўрта махсус таълим вазирлиги томонидан ташкил этилиб, ахборот технологиялари соҳасидаги энг яхши лойиҳаларни саралаб топиш ҳамда ушбу йўналишда фаолият юритаётган ёшларни қуллаб-қувватлаш мақсадида ташкил этилади.\nЎқишни тавсия қиламиз Samsung 32 Тбайт ли қаттиқ диск яратди


Ғазо: ўт очишни тўхтатишга қаратилган тардбирлар кучаймоқда\nИсроил ва ҲАМАС ўртасида ўт очишни тўхтатишга қаратилган чора-тардбирлар кучаймоқда.\nТинчлик ўрнатиш музокараларида иштирок этиш учун АҚШ Давлат котиби Ҳиллари Клинтон сешанба куни Қуддус шаҳрига етиб келди.\n“Низони кенгайишига йўл қўймаслик керак”лиги айтган Клинтон АҚШ Исроилнинг ўз-ўзини ҳимоя қилиш ҳуқуқини қўллашини таъкидлади.\nДавлат котиби Исроилга қарши уюштирилаётган ракета ҳужумларини тўхтатишга чақирди ва тинчликка эришиш учун минтақадаги барча томонлар билан, жумладан, Миср президенти Муҳаммад Мурсий билан музокаралар олиб боришини билдирди.\nКлинтон билан ёнма-ён чиқиш қилган Исроил Бош вазири Бенямин Нетаняҳу низони дипломатик йўл билан ечилишига умид билдириб, Исроил ўзини ҳимоя қилиш учун чоралар кўрганини таъкидлади.\nИсроил ҳарбийлари 14 ноябр куни ҳужум бошлаганидан бери камида 110 нафар фаластинлик, асосан, тинч аҳоли вакиллари, жумладан, 27 бола нобуд бўлган.\nҲАМАСнинг ракета ҳужумлари оқибатида уч нафар исроиллик ўлган.


Еркаклар нимадан қўрқишини биласизми бу қизиқ малумотлар одамни хайратга солади - Tush tabiri\nЕркаклар нимадан қўрқишини биласизми бу қизиқ малумотлар одамни хайратга солади\nАвтор tushlartabiri На чтение 6 мин Просмотров 26 Опубликовано 11.02.2020\nРашқ еркаклар нимадан қўрқиши\nЙетарли тажрибага ега бўлмаслик\n12 маданиятли суҳбат қоидалари\nСиз тушунмаган нарсалар ҳақида гапирманг\nСўзларингизни ўйлаб кўринг\nНохуш одамларнинг камчиликларини кузатиб боринг\nЁнингизда бўлмаган инсонлар ҳақида ёмон гапирманг\nКамчиликлар ҳақида хазил қилманг\nСалбий сўзлар билан еҳтиёт бўлинг\nОдатда, биз ишончсизлик ҳақида гапирганда, биз аёлларни назарда тутамиз – аслида улар еркакларникидан кўра кўпроқ буни очиқ гапиришади. Аммо еркакларда ҳам ўзларининг қўрқувлари ва ҳаёжонли вазиятлари бор, бу ҳатто психологик муаммоларни келтириб чиқариши мумкин. Улар нималар ҳақида сукут сақлашади?\nБу қўрқув, асосан, аёлларга тегишли: улар қандай қилиб кийиниш керак, ўзларини қарашлари ва ҳис қилиши керак. Аммо еркаклар бундан ҳам азоб чекишар екан. Масалан, улар жуда нозик бўлишни ёки каттаро қоринчага ега бўлишни хоҳламайдилар. Ва улар ҳам аёллар учун жозибали ва яхши кўринишга интилишади.\nИжтимоий босим еркаклар уйга пул олиб келиш керак деб ўйлайди. Уларнинг молиявий аҳволи-жуда ачинарли жой ҳисобланади. Бундан ташқари, дунёнинг аксарият мамлакатларида одатда биринчи учрашувда кечки овқат учун еркак тўлаши керак. Умуман, пул масаласи уларни жуда заиф ва бу нарса инсон ўзига ишончсизликни уйғотади.\nҲа, улар бундан ҳам азоб чекишади, чунки улар бу кўрсаткични аёлларни жалб қиладиган асосий фазилатлардан бири деб ҳисоблашади, гарчи бу ҳол жуда узоқдир. Баланд ёки пастлиги муҳим емас, муҳими юрак ёки қалб – бу муносабатларда катта аҳамиятга егадир.\nКўпгина еркаклар ўз жуфтини рашқ қилади ва оддий бошқа инсон шунчаки гаплашганда ҳам, еркак ўз жуфтини рашқ қилиши мумкин. Шунинг учун, қизлар курсдош ёки ҳамкасблари билан учрашганини айтганда, еркак киши рашқ қилишни бошлайди ва бу нарсалар еркакларни ташвишлантиради.\nҚизлар билан гаплашиш тажрибасига ега бўлмаслик қўрқуви кўплаб еракларга ҳақиқий стрессни келтириб чиқаради. Улар ҳар қандай вазиятни йенгиш учун яширинча қўрқишади. Ўзингизни бўш тутинг! Юзлаб қизларни ҳаёжонга солувчи “качок” одамнинг қиёфаси узоқ муддатли муносабатлар учун емас, балки фақат вақтинчалик гап отиш учун жозибадордир.\nТананинг сочлари жуда жасур еркакнинг аломати ҳисобланади, аммо еркаклар қизларга бу нарса қанчалик жозибали еканлигига амин емас. Яна бир жиддий фалокат соч тўкилишидир. Ва бу ҳақиқий травма бўлса-да, аммо кал еркаклар баъзида жуда ёқимтой ва жозибали кўриниши мумкин. Шунинг учун бундай муаммоларни еслаш, ўзингизни ҳурмат қилишни сезиларли даражада камайтиради.\nОдатда аёллар диетада еканликларини айтишади, чунки ерта ёшдан бошлаб улар идеал қадди-қоматнинг аҳамиятини еслашади. Агар еркак диетада ўтирса, бу ғалати кўринади. Лекин, аслида, улар кўп овқатланишдан хавотирга тушишади, шунинг учун улар овқатланишда чекланишади ёки спорт залига боришади.\nКўпгина аёллар журналларида асосан муносабатларни қандай сақлаб қолиш ёки уларни қандай қилиб қўллаб-қувватлаш ҳақида ёзадилар. Бу мавзу бўйича гапирадиган еркак, диета ҳолатларидаги каби, жуда ғалати кўринади. Шунга қарамай, еркаклар ҳам шу каби нарсалар ҳақида ташвишланишади. Улар драма ва жанжалларсиз мустаҳкам муносабатни ўрнатишни истайдилар. Ва улар ҳам севилишни исташади.\nИнсон болалигида неча марта “Йиғлама, сен еркаксан” ибораси айтилади? Бу уларнинг бутун ҳаётига таъсир қилади. Улар ҳис-туйғуларни ичкарида сақлайди ва деярли ҳеч кимга кўрсатмайди. Аслида, еркаклар аёлларга қараганда кўпроқ севиши мумкин, лекин улар бу заифликларини намойиш қилмаслик учун, ўз ҳисларини хавфсиз қулф остида сақлашда давом етадилар.\nҚуйидаги қоидалар 1692-йилда нуфузли инглиз ҳуқуқшуноси Меттеw Ҳале томонидан ўз фарзандларига ёзилган еди. Бугун унинг сўзлари ҳар қачонгидан кўра муҳимроқдир.\nЁлғон гап – инсониятга қарши катта гуноҳдир. Ҳақиқациз жамият – бу хавфли жамиятдир. Ёлғон гапирадиганлар зарар кўради, нафақат уни шарманда қилади, балки ўрганиб қолишга сабаб бўлади, бу еса одамнинг ўзи хоҳлаганда ҳам ҳақиқатни гапиришини қийинлаштиради. Вақт ўтиб, одам ўзи ёлғон гапираётганини билмай қолади.\nЁлғон, тасодифан оғиздан чиқиши мумкин бўлган ҳолатлардан узоқроқ туринг. Ишончингиз комил бўлмаса тасдиқламанг. Агар гапираётган нарса сизнинг фикрингиз ёки ҳаёлларингиз бўлса, биринчи навбатда огоҳлантиринг.\nШунчаки гапни бўлманг. Ўзингизни бошқаларни тинглаш ва билимларини, донолигини ва тажрибасини ўзлаштириш имкониятидан маҳрум қилмасдан кам гапириш яхшироқдир.\nКучли бахс вақтида бақирманг, ўзингизни тутинг. Рақобатчини шовқин билан емас, балки ақл-идрок билан тўхтатишга ҳаракат қилинг.\nБирор киши гапирганда, уни гапини бўлманг. Уни тингланг. Шундай қилиб сиз уни яхшироқ тушунасиз ва янада тўғри жавоб бера оласиз.\nАгар сиз аввал ўйламаган бўлсангиз, жим бўлинг. Сиз айтмоқчи бўлган нарсаларнинг маъносини ўйлаб кўринг ва сиз айтмоқчи бўлган иборани танланг. Баъзи инсонлар суҳбатни бошламагунча ўйламайдилар. Ёки улар буни тушунишганидан сўнггина ўйлайди.\nАгар сиз беҳуда ва бепарво одамлар ёнида бўлсангиз, уларнинг камчиликларига еътибор беринг ва еҳтиёт бўлинг. Шундай қилиб, уларнинг хатоларидан суҳбатлашишда ҳам, одатда ҳатти-ҳаракатларидан ҳам қочишингиз мумкин.\nЎзингизни мақтаманг ва ўзингизни баҳоламанг. Агар сизни фақат тилингизни мақтаса, унда бу сизнинг обрўингиз паст ва тезлик билан тушаётганлигингизнинг белгисидир.\nАгар сизнинг дўстларингиз ёнингизда бўлмаса, унда ҳар бир имкониятда фақат у ҳақида яхши гапиришга ҳаракат қилинг. Ҳеч кимга, ҳеч қачон ёмон нарсаларни айтманг. Истисно, фақатгина бундай суҳбатлар инсонга яхшироқ бўлишига ёки бошқаларни ҳимоя қилишга ёрдам берадиган вазиятлар бўлиши мумкин.\nИнсоннинг табиий камчиликларини масхара ва мазах қилманг. Бундай хатти-ҳаракатлар жуда ёмон таассурот қолдиради.\nҲеч кимни таҳдид қилманг, ҳар қандай йўналишда зарарли сўзларни айтманг ва таҳдид қилманг. Агар сиз хатони кўрсатмоқчи бўлсангиз, уни ёқимсиз қилмаслик учун уни мулойимлик билан бажаришга ҳаракат қилинг. Акс ҳолда, бу ёрдам бермайди, балки инсонни хафа қилади ва еҳтимол сизни унга қарши қилиб қўяди.\nАгар инсон жаҳл билан гаплашса ва сизга енг ёмон сўзларни айца, унда унга ачиниш яхшироқдир ва ғазабланмаг. Жимлик ёки жуда мулойим жавоб – бундай хатти-ҳаракатларга енг яхши жавоб саналади. Улар шавқациз инсонни юмшатади ва тавба қилишларига чорлайди, ёки унга жазо берилишига сабаб бўлади. Қандай бўлмасин, хушмуомалалик ва бағрикенглик сизнинг асабларингизни сақлайди, шунингдек сизнинг доно ва ҳимоячиси сифатида сизнинг обрўингизни яратади.\nКайси турдаги эркакларга кизлар этибор беради фойдали маслахат\nКайси турдаги эркакларга кизлар этибор беради фойдали


Китобларни вақтида олдилар | NORMA.UZ\nЎзбекистонда «ФОРС-МАЖОР» режими расман жорий этилганми - buxgalter.uz да ўқингБош бухгалтер ФҲШ бўйича ишлай оладими? Бу ҳолда у нима учун жавоб беради? - buxgalter.uz да ўқингАудит бозорини либераллаштиришда янги босқич зарур - buxgalter.uz да ўқингҚҚС тўловчиларни янги қоидалар асосида рўйхатдан ўтказишдаги тўғаноқлар - buxgalter.uz да ўқингI чоракда ЖШДС бўйича тушум нималар ҳисобига ошди - buxgalter.uz да ўқингҲисобот саналари яқинлашмоқда! ҚҚС, дивидендлар ва фоизлардан олинадиган солиқ бўйича ҳисоб-китобларни топширишни ёддан чиқарманг - buxgalter.uz да ўқингЙҲҚни бузганлик учун жарималар: юридик шахслар учун йўл-йўриқлар - buxgalter.uz да ўқингМолия вазирлиги ПФ-5996-сон Фармон қандай қўлланилишини тушунтирди - buxgalter.uz да ўқингИшлатилмаётган ускунанинг солиқ оқибатлари - buxgalter.uz да ўқинг\nКитобларни вақтида олдилар\n«Norma» нашриёти knigi.uz китоб интернет-дўконининг дастлабки мижозлари ўз буюртмаларини олдилар. Қорақалпоғистонлик Бауиржан Тузекенов ҳам улар сирасига киради. Шу муносабат билан у мухбиримизнинг саволларига жавоб берди.\n– Бауиржан Абибуллаевич, қандай қилиб knigi.uz дўкони мижози бўлдингиз?\n– «Norma» портали материалларини мунтазам ўқиб бораман. knigi.uz китоб интернет-дўкони очилиши ҳақидаги материални ўқидим, кўрсатилган ҳавола орқали ўтиб, китоб дўкони сайтига кирдим. Сотувга қўйилган нашрлар орасида ўзбек тилидаги 21-сон Бухгалтерия ҳисоби миллий стандарти китоби бор экан. Ушбу ҳужжатнинг босма шаклини анчадан бери олмоқчи бўлиб юрардим, бироқ бунинг учун Тошкентга бориш керак эди. Интернет-дўкон иш бошлаши билан юзага келган янги имкониятдан фойдаланмоқчи ҳам бўлдим…\n– Сиз фойдаланган хизмат қандай таассурот қолдирди?\n– Жуда қулай ва керакли ечим. Ишим учун зарур нашрни ишхонамдан чиқмай туриб сотиб олдим. Атайлаб китобни деб Тошкентга бормайман. Иш юзасидан пойтахтга йўл олганда эса нашриёт ёки китоб дўконига боришга вақт топа олмаслигим мумкин. knigi.uz билан бу саволлар ўз-ўзидан йўққа чиқади. Буюртма ҳақини тўлов иловаси ёрдамида тўладим. Буюртма расмийлаштирилган пайтдан бошлаб 14 кун ўтгач, китобни қўлимга олиб келиб бердилар. Бундан буён китоб дўконидаги янгиликларни кузатиб тураман.\n– Нима сабабдан босма шаклни афзал кўрдингиз, ахир ҳужжатдан Интернет орқали эркин фойдаланишингиз мумкин эдику?\n– Интернетга қарамай, китоб ҳам долзарблигини йўқотмаяпти, айрим ҳолларда ундан фойдаланиш қулайроқ. Китоб бир неча кун олдин келган бўлса-да, ундан бир неча марта фойдаланишга улгурдим. Жуда қулай!\n– Ишингизда омад тилайман!\n– Эътиборингиз учун ташаккур.\nОлег Гаевой суҳбатлашди.\nknigi.uz интернет-дўкони таклиф қилади\nКим knigi.uz интернет-дўконида буюртмани 900 рақами остида расмийлаштирса - соврин олади\nХизматларингиз ҳақида… китоб саҳифаларида\nАброр Фаттоев: «knigi.uz интернет-дўкони нашрлари билан бухгалтер барча касбга оид вазифаларни уддалай олади»\nПочта «Norma» нашриётига китобларни қайтариб беришига нима сабаб бўлди?\nИш жойининг ўзида бухгалтериядан сабоқ олаётган бўлсангиз\n2020, 28 апрель№ 17\n1 майдан ташқи савдога вақтинчалик чекловлар жорий этилади\nЙирик корхоналар ва йирик солиқ тўловчилар: фарқ нимада?\nПандемия глобал меҳнат бозорига қандай таъсир қилди?\nКечиктириш (бўлиб-бўлиб тўлаш) шакли қандай танланади\nПрописка тизими қандай ислоҳ қилинади\nХорижга барча ўз ҳужжати билан\n«Форс-мажор амнистияси»: шартномаларни қандай қилиб ўз кучида қолдириш мумкин\nИнтизомсиз ходимни қандай ишдан кетказиш мумкин\nУФга пул кўринишида бўлмаган ҳисса


1 ўйинда 52 очко. МБА баскетболчиси кутилмаган рекорд ўрнатди\n17:40 / 02.01.2018\n«Торонто Рэпторс» баскетбол клуби аъзоси Демар Дерозан Миллий баскетбол ассоциациясининг мунтазам чемпионати доирасида «Милуоки Бакс» жамоасига қарши кечган ўйинда 52 очко тўплаб, клубнинг сермаҳсуллик бўйича янги рекордини ўрнатди. Бу ҳақда ТАСС хабар бермоқда.\nУчрашув «Торонто»нинг овертаймда 131:127 ҳисобидаги ғалабаси билан якунланди.\nЭслатиб ўтамиз, Демар Дерозан Калифорния штатининг Комптон шаҳрида 1989 йилнинг 7 август куни таваллуд топган. Ҳужумкор ҳимоячи ва енгил форвард позициясида ўйнайди. 2009 йилги МБА драфтида умумий 9-рақам остида биринчи раундда танланган.\nБаскетболчи икки дақиқалик ўйин учун миллион долларга бойиди\n17:20 / 05.04.2018\n09:35 / 20.03.2018


19 июль кунги об-ҳаво маълумоти - Zamin.uz\n18:55 / 18.07.2018\nРеспублика Гидрометеорология марказининг хабар беришича, 19 июль куни Тошкентда ҳаво кам булутли бўлади, ёғингарчилик кузатилмайди. Шарқдан секундига 3-8 метр тезликда шамол эсади. Кечаси 22-24, кундузи 40-42 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, ёғингарчилик кузатилмайди. Шарқдан секундига 7-12 метр тезликда шамол эсади. Кечаси 23-28, кундузи 40-45 даража иссиқ бўлади.\nБухоро ва Навоий вилоятларида ҳаво кам булутли бўлади, ёғингарчилик кузатилмайди. Шарқдан секундига 7-12 метр тезликда шамол эсади. Кечаси 23-28, кундузи 40-45 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво кам булутли бўлади, ёғингарчилик кузатилмайди. Шарқдан секундига 7-12 метр тезликда шамол эсади. Кечаси 22-27, кундузи 38-43 даража иссиқ бўлади.\nҚашқадарё ва Сурхондарё вилоятларида ҳаво кам булутли бўлади, ёғингарчилик кузатилмайди. Шарқдан секундига 7-12 метр тезликда шамол эсади. Кечаси 23-28, кундузи 40-45 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, ёғингарчилик кузатилмайди. Шарқдан секундига 5-10 метр тезликда шамол эсади. Кечаси 22-27, кундузи 38-43 даража иссиқ бўлади.\nРеспубликамизнинг тоғли ҳудудларида ҳаво бироз булутли бўлади, ёғингарчилик кузатилмайди. Шарқдан секундига 7-12 метр тезликда шамол эсади. Кечаси 15-20, кундузи 28-33 даража иссиқ бўлади. “Замин” янгиликларини “Telegram”да кузатиб боринг\n28 июль куни Ўзбекистонда қандай об-ҳаво кутиляпти?\n27-07-2018, 19:53, Ўзбекистон\n27 июль куни Ўзбекистонда кутилаётган об-ҳаво маълумоти\n26-07-2018, 19:14, Ўзбекистон\n26 июль кутилаётган об-ҳаво маълумоти\n25-07-2018, 19:35, Ўзбекистон\n20-07-2018, 18:25, Ўзбекистон\n19-07-2018, 20:13, Ўзбекистон


30 октябр 2020, Тошкент вақти: 22:25\nБундан 150 йил муқаддам Тошкент рус армияси томонидан босиб олингач, шаҳар дарвозалари калитларини босқинчиларга кимлар топширгани тўғрисида Сиз тингловчига аниқ маълумот топиб беришни иддао қилмаймиз.\nМақсадимиз жуда жўн: биринчидан, ўша воқеалар тўғрисидаги билганларинингизни янгилаб қўйиш, иккинчидан, бу воқеалар тўғрисида шу пайтгача ёзилган энциклопедик маълумотлар ўзаро зиддиятли эканлигига эътиборингизни қаратишдир.\nВа энг муҳими, миллат тарихидаги энг қора воқеалардан бири бўлган, бугунги кунда на Ўзбекистон расмийлари, на илмий жамоатчилиги эслаётган воқеалар тўғрисида кўпроқ билишга Сизни даъват қилишдир.\nЗеро, биласизки, OzodWikiнинг бош мақсади Илмга Даъватдир.\nМустақиллик йилларида нашр этилган Ўзбек Миллий энциклопедиясининг “Тошкент” мақоласида эса бундан 150 йил муқаддам бўлиб ўтган воқеалар тўғрисида, жумладан, мана бу гап мавжуд:\nРусча Википедиянинг “Тошкентнинг Россия Империяси томонидан забт этилиши” (“Завоевание Ташкента Российской империей”) мақоласида бундан 150 йил муқаддам бўлиб ўтган воқеалар тўғрисида, жумладан, мана бу гап мавжуд:\n“Афсоналарда айтилишича, 1865 йилнинг 30 июнида (12 июлида) Тошкент зодагонлари вакиллари шаҳар дарвозаларининг 12 олтин калитини шаҳардан 80 чақирим узоқликда, Тиёншон тоғлари этагида, Чимён яқинида жойлашган рус ҳарбий лагерига келтириб берган. Калитларнинг топширилиши рус армиясининг Тошкент устидан қозонган ғалабаси эътирофи бўлган”.\nСовет даврида нашр этилган Ўзбек Совет энциклопедиясига “босиб олиш” ҳақида умуман гап бўлиши мумкин эмас. Бу нашрда Россия Тошкентни "босиб" эмас “қўшиб” олган эди.\nЎзбекча энциклопедиянинг иккала нашрида ҳам 150 йил муқаддам юз берган фожеага алоҳида мақола бағишланган эмас.\nМана бу ишора билан Ўзбекча Википедиянинг Ўзбек Миллий энциклопедияси мақоласи асосида ёзилган материалига киришингиз мумкин.\nWiki-эксперт Нодир Отаев билан битта воқеанинг 3 талқини ҳамда талқинлар орасидаги фарқлар тўғрисида суҳбатлашдик.\nWiki-эксперт Нодир Отаев билан суҳбат


10:21 / 29.08.2017\nБританиялик журналист Жонатан Марголис тангаларнинг қиймати нечоғлик юксак эканлиги ва замонавий дунёда кимлар ундан воз кечишга тайёр эмаслиги ҳақида фикр юритган, деб ёзади Insider.pro.\nТангалар қанча туради ўзи? Йўқ, тўғридан-тўғри маънода сўралмаяпти, масалан, Британиянинг 1 фунтлик тангаси 1,3 доллар эканлигини биламиз. Вақт ва унга сарфланган қувват нуқтаи назаридан уларнинг баҳоси қанча?\nҲозирги онлайн савдо-сотиқ, контактсиз тўловлар ва криптовалюталар даврида тангалар замонавий ҳаётнинг энг эски ва муомаладан чиқиб бораётган элементи ҳисобланади.\nЎтган ҳафтада супермаркетда ўтказилган ғайриоддий 15 дақиқа 1 фунтлик қийматга эга бўлган танга (дунёдаги энг юқори қийматларидан бири) борасида қайғуриш ўринлими, деган саволни ўртага ташлашга мажбур қилди.\nБританияда дўконларнинг кўпчилигида аравачалар махсус қулфлар билан жиҳозланган, улардан фойдаланиш учун 1 фунтлик танга ташлаш керак ва арава жойига қайтариб олиб келинса — тангани қайтариб олиш мумкин. Қулф ишлаб чиқарувчиларнинг ишонтиришича, бу харидорларни аравачаларни жойига қайтариб келтириб қўйишга мажбурлайди ва уларнинг ўғирлаб кетилишининг олдини олади.\nМенинг 1 фунтлик тангам ана шундай аравача қулфига тиқилиб қолди. Мен тангани чиқариб олиш учун 30 сонияча муваффақиятсиз уриниб, сўнгра дўкон ходимидан кўмак сўрадим. Лекин ҳаммаси натижасиз тугади. Мен ўзимни аҳмоқ бўлгандек ҳис қилдим — тангани қайтариш учун вақт ва куч сарфлаш ҳеч қандай маънига эга бўлмаган эди. Лекин принципдан (билмадим, қайси принципдан) келиб чиқиб мен қўллаб-қувватлаш хизматига мурожаат қилдим.\nБу оқилона қарор эдими? Мен бу саволни болаларимга бердим. Тўнғичим (35 ёшда) бир дақиқа ҳам кутмаслигини айтди. Кичиги (28 ёш) эса ўша “принцип”га биноан, танганинг қайтарилиши учун қанча вақт талаб этилса шунча кутишга тайёрлигини билдирди.\nМенинг саволим очиқ қолди ва мен журналистлар одатда қиладиган ишга қўл урдим — икки миллионерга қўнғироқ қилиб, менинг ўрнимда бўлишганида қай тариқа йўл тутишларига қизиқдим.\nБиринчи “қурбоним” Ted Baker кийим-кечаклар ишлаб чиқарувчи компания эгаси ва бош директори Рэй Келвин бўлди. Унинг бойлиги 468 миллион фунтга баҳоланади. Менинг саволимга у шундай жавоб берди:\n“Мен нима бўлганда ҳам танганинг қайтаришмагунча кутар эдим. Қисман бу маданият масаласи — мен шундай улғайганман ва тарбияланганман. Бироқ бу масъулият ва ҳисобдорлик масаласи ҳам. Тизим ишлаши керак ва дўкон ўзининг ишида рўй берган нуқсондан бохабар бўлиши шарт”.\nҲамёнида танга олиб юриши, дўконда қайтимга танга беришини кутиши ҳақидаги саволга у “ҳа, албатта” деб жавоб қайтарди. Бошқача қилиб ўтганда, Ted Baker бош директори ҳар бир фунт аҳамиятга эга, деб ҳисобловчи муваффақиятли кишилардан саналар экан.\nСўнгра мен Дункан Баннатайн соғломлаштирувчи марказлар асосчиси ва бир неча китоблар, жумладан, “Пулни қандай ақлли тасарруф этиш керак?” (How To Be Smart With Your Money) китоби муаллифига ҳам қўнғироқ қилдим. Унинг бойлиги 225 миллион фунтга тенг. Баннатайн шундай деди:\n“Мен тангани аравачада қолдирардим. Уни қайтариш учун кетган вақтим унга арзимайди. Лекин машинамда доимо тўхтаб туриш учун тўланадиган чойчақа бор, дўконларда ҳам қайтимни албатта оламан”.\nЯна ўхшаш жавобга эга бўлолмадим.\nМен бошқа йўлдан боришга қарор қилдим ва Лондондаги Attest стартапи орқали минглаб британияликлар ўртасида сўров ўтказдим.\nНатижаларга кўра, одамларнинг аксарияти бир фунтлик тангани унчалик юқори қадрламас экан. Сўралганларнинг 75 фоизи тангани қайтариш учун 5 дақиқадан камроқ вақтини ажратишини, 17 фоиз сўралганлар қанча керак бўлса шунча кутишларини билдирган.\nЙилига ўртача даромад (40 мингдан 200 минг фунтгача) топадиганлар 1 фунтликни қайтариш учун 1 дақиқадан камроқ вақт ажратишга тайёр эканлигига ажабланмаса ҳам бўлади. Тангага нисбатан мантиқ доирасини тарк этувчи мураккаб эмоционал боғлиқлик бор. Унинг бошланиши танга йиғадиган идишга танга ташлаган пайтларимиздан бошланади. Бироқ ғалати тасодиф билан биринчи ва энг машҳур криптовалюта биткоин деб аталади (bitcoin, инглизча. coin — «танга» сўзидан олинган). Бундан ташқари, интернет ва телевидениеда у айнан танга шаклида тасвирланади, гарчи моҳиятан ундан жуда йироқ бўлса-да.\nФунтнинг аввалги курси ҳисобга олинса — кекса авлод унинг 5 долларга тенг бўлган вақтларини яхши эслашади — ўз-ўзидан тушунарлики, тангага айнан кекса авлод вакиллари қаттиқ боғланиб қолишган. Бу йил Британия тангалари янгича кўриниш олиб, диаметри ҳам бироз катталаштирилди. Кўриниб турибдики, кичик қийматли тангаларни ўртача ва юқори даромадли кишилардан кўра, паст даромадли инсонлар кўпроқ қадрлашади.\nБироқ, тангаларнинг куни битган кўринади (банкнотларнинг ҳам). Романтика ва тарихий қиймати йўқолиб бормоқда. Британия 1971 йилда ўнлик саноқ тизимига ўтишидан аввал ёши 100 йилдан ошган фунтлар, шиллинглар ва пенслар ҳам учраб турарди. Ҳамма бу тангаларнинг бошидан не кунлар ўтгани ҳақида бир зум бўлса-да ўйланиб қоларди. Энди эса улар сийратсиз металл парчаларига айланган.\nХитойлик тадбиркор автомобиль учун 10 қути танга тўлади\nБуюк Британия 1 фунт стерлинг номиналли тангаларини муомаладан чиқармоқда\nХитойда двигателга танга ташлаган аёл сабаб самолёт парвози қолдирилди


Чилонзордаги оилавий заҳарланиш юзасидан Республика бош Давлат санитария врачи расмий ахборот берди\nЧилонзордаги оилавий заҳарланиш юзасидан Республика бош...\n31.10.2018 12:27 0 303\nТошкент шаҳрининг Чилонзор туманида бир оиланинг тўрт фарзанди заҳарланиш оқибатида вафот этган эди. Воқеа юзасидан Республика бош Давлат санитария врачи С.Саидалиев расмий ахборот берди.\nТошкент шаҳар Чилонзор тумани Дилхуш кўчаси 37-уйда яшайдиган фуқаро А.Акбаров хонадонида 2018 йил 31 октябр куни қайд этилган гуруҳли овқатдан заҳарланишда гумон ҳолати бўйича қуйидагилар маълум қилинади:\n«Хонадон эгаси Алишер Акбаровнинг аёли Умида Хаитова (42 ёш) 2018 йил 30 октябрь куни, тахминан соат 20:00 ларда Республика Шошилинч тиббий ёрдам илмий марказининиг рўпарасидаги миллий таомлар кафесидан 5 дона сихга тортилган қийма кабоб, тандир нон ва тўғраб, уксус (сирка) солинган пиёз сотиб олиб, уйига олиб борган. Уларнинг уйи шу кафенинг яқинида жойлашган. Уйида оила аъзоларидан Умида Хаитованинг ўзи, унинг қизлари Азиза Акбарова (1996 йил туғилган), Эъзоза (2001 йил туғилган), Ирода (2003 йил туғилган) ва ўғли Фаррух Акбаров (2012 йил туғилган) бирга ўтириб, соат 20-30 да кабобни истеъмол қилишган.\nУ.Хаитованинг берган маълумотига кўра, кабобда нохуш ҳид ва таъм сезишмаган. Соат 23-30 ларда болалар бинонинг иккинчи қаватидаги хонага чиқиб, ухлашган. Уларда ҳеч қандай касаллик белгилари бўлмаган. У.Хаитованинг тахминан соат 23-30 ларда боши қаттиқ оғриган, кўнгли айниган ва кўп марта қусган. Хонадон эгаси А.Акбаров кабоб истеъмол қилинган вақтда уйда бўлмаган, қўшнисиникида бўлиб, тахминан соат 24:00 да уйига қайтган. Аёлининг соғлиғи ёмонлашганлиги тўғрисида тез тиббий ёрдам хизматига мурожаат қилишмаган. Эр-хотин бинонинг биринчи қаватида ухлашган.\n2018 йил 31 октябр соат 04-00 да У.Хаитова иккинчи қаватдаги фарзандлари ухлаётган хонани очиб кўрганда болаларининг оғзидан кўпик қусуқлари чиқиб, беҳуш ҳолда ётганлигини кўриб, тез тиббий ёрдам хизматига мурожаат қилган. Соат 04-30 да тез тиббий ёрдам мутахассислари келиб, улар томонидан У.Хаитованинг қизлари Азиза, Эъзоза, Ирода ва ўғли Фаррухда биологик ўлим ҳолати қайд этилган. Айни пайтда А.Акбаров соғлом, унинг турмуш ўртоғи У.Хайитовага эса Республика Шошилинч тиббий ёрдам илмий марказида тиббий ёрдам кўрсатилмоқда, аҳволи қониқарли.\nУшбу хонадон эгалари Дилхуш кўчаси 37-уйдаги янги қурилган 3 қаватли бинога яқинда кўчиб ўтишган. Уй ертўлада ўрнатилган, табиий газда ишлайдиган иситиш қозони орқали иситилади.\nЮзага келган ушбу ҳолат бўйича Ўзбекистон Республикаси Бош вазирнинг топшириғига мувофиқ Бош прокуратура, Ички ишлар ва Фавқулодда вазиятлар вазирликлари ҳамда Санитария-эпидемиология хизмати мутахассисларидан иборат ҳукумат комиссия тузилди. Комиссия томонидан ушбу холат бўйича овқатдан ёки ис газидан заҳарланиш тахминлари ўрганилмоқда.\nА.Акбаров хонадони ва миллий таомлар кафесидаги ташқи муҳит объектларидан таҳлиллар учун тегишли намуналар олиниб, Республика санитария-эпидемиология хизматининг лабораториясига топширилди. Ўрганилаётган тахминлар, лаборатория таҳлиллари натижалари ҳамда амалга оширилган профилактик тадбирлар тўғрисида қўшимча ахборот берилади».\nТошкент Чилонзор заҳарланиш расмий ахборот\nЖамият 25/01, 11:49


Ўзбекистоннинг бебаҳо маънавият хазинаси дунё жамоатчилиги эътиборидаHaqida.net\nHome Mahalliy Ўзбекистоннинг бебаҳо маънавият хазинаси дунё жамоатчилиги эътиборида\nЎзбекистоннинг бебаҳо маънавият хазинаси дунё жамоатчилиги эътиборида\nЎзбекистон электрон оммавий ахборот воситалари миллий ассоциацияси томонидан Ўзбекистон Республикаси Маданият вазирлиги, Ўзбекистон Фанлар академияси, ЮНЕСКО ҳамда Конрад Аденауэр номидаги жамғарманинг (Германия) мамлакатимиздаги ваколатхоналари ҳамкорлигида ташкил этилган халқаро анжуманда сенаторлар, депутатлар, вазирлик ва идоралар раҳбарлари, дунёдаги етакчи музей, кутубхона, илмий институтлар, халқаро ташкилотлар вакиллари, олимлар ва экспертлар иштирок этмоқда.\nЎзбекистон заминидан етишиб чиққан буюк алломалар инсоният тамаддунига улкан ҳисса қўшгани тарихдан маълум. Улар яратган нодир асарлар бугун ҳам маънавий ҳаётимизнинг асоси, фундаментал тадқиқотлар ва илмий изланишлар учун манба бўлиб хизмат қилмоқда.\nМедиа-форумнинг очилишида Ўзбекистон Респубикаси Олий Мажлиси Сенати раисининг биринчи ўринбосари С.Сафоев, маданият вазири ўринбосари К.Оқилова, Ўзбекистон Фанлар академияси вице-президенти Б.Абдуҳалимов, Ўзбекистон электрон оммавий ахборот воситалари миллий ассоциацияси бошқаруви раиси Ф.Абдухолиқов, ЮНЕСКОнинг мамлакатимиздаги ваколатхонаси раҳбари вазифасини бажарувчи Д.Бадарч мамлакатимизда тарихий-маданий меросни ҳар томонлама чуқур ўрганишга алоҳида аҳамият қаратилаётганини таъкидлади.\nПрезидентимиз Шавкат Мирзиёев ташаббуси билан буюк алломаларимизнинг илмий-маънавий меросини асраб-авайлаш ва чуқур ўрганиш борасида кенг кўламли ишлар амалга оширилмоқда. Бунда давлатимиз раҳбарининг 2017 йил 24 майдаги “Қадимий ёзма манбаларни сақлаш, тадқиқ ва тарғиб қилиш тизимини янада такомиллаштириш чора-тадбирлари тўғрисида”ги қарори дастуриламал бўлмоқда.\nЎзбекистоннинг бой маданий меросига оид ноёб манбалар дунёдаги кўплаб музейлар, илмий-тадқиқот институтлари, галереялар ва архив фондларида сақланмоқда. Уларни излаб топиш ва халқимизга етказиш мақсадида “Ўзбекистон маданий мероси” медиа-лойиҳаси доирасида салмоқли ишлар амалга оширилмоқда. Халқаро форум доирасида лойиҳанинг “Шарқ ёзма ёдгорликлари дурдоналари” номли янги туркуми тақдимоти ўтказилди.\nРоссия Фанлар академиясининг Шарқ қўлёзмалари институти ва Франция миллий кутубхонасида сақланаётган “Катта Лангар Қуръони”, “Меърожнома”, “Темур тузуклари”, “Девони Ҳусайн Бойқаро”, “Равзатус-Сафо” (Поклик боғи) қўлёзмаларининг факсимиле нусхалари Ўзбекистонга топширилиши тадбирнинг муҳим воқеаси бўлди. Ушбу нусхалар қўлёзмаларнинг аслига жуда яқин, олтин қопламали қоғозда битилган.\n– Ушбу асарлар Шарқ уйғониш даврининг бебаҳо намуналаридир, – дейди Ўзбекистон Фанлар академияси Абу Райҳон Беруний номидаги Шарқшунослик институти илмий ходими Комилжон Раҳимов. – “Катта Лангар Қуръони” VIII аср охирларида куфий-ҳижозий хатида битилган, дунёга машҳур “Усмон Мусҳафи”нинг нодир нусхаларидан. Темурийлар сулоласи вакили Ҳусайн Бойқаро қаламига мансуб “Девони Ҳусайн Бойқаро” нафис миниатюралар билан безатилган. Тарихчи Мирхонднинг “Равзатус-Сафо” асарида пайғамбарлар, Шарқда ҳукмронлик қилган сулолалар тарихи ҳикоя қилинади. Ушбу лойиҳа Президентимизнинг ноёб тарихий-маданий меросимиз намуналарини Ватанимизга қайтариш борасидаги хайрли ташаббуслари доирасида амалга оширилаётгани қувонарли.\nШу йил май ойида “Ўзбекистон маданий мероси – халқлар ва давлатлар ўртасидаги мулоқотга йўл” мавзуидаги халқаро илмий-маданий конгрессида “Ўзбекистон маданий мероси дунё тўпламларида” лойиҳасининг илк тақдимоти ўтказилган эди.\nАнжуманда ушбу туркумга кирувчи навбатдаги бешта китоб-альбом тақдимоти бўлиб ўтди. Мазкур тўпламлар Ўзбекистоннинг бой маданий мероси дурдоналари ҳақида ҳикоя қилади. Хусусан, VI жилд Россиянинг М.Глинка номидаги музейида сақланаётган юртимизнинг ноёб мусиқа асбоблари ва нота ёзувларига бағишланган бўлса, VII жилд Россия Фанлар академияси Шарқ қўлёзмалари институти ёзма мероси тўпламларидан жой олган қимматбаҳо ёдгорликларимизга оид маълумотларни тақдим этади. Санкт-Петербургдаги Давлат Эрмитажи, Давлат тарихи ҳамда Бутунроссия амалий безак ва халқ санъати музейларидаги халқимиз маданияти ва тарихи билан боғлиқ экспонатлар тўпламнинг VIII ва X жилдларидан ўрин эгаллаган. И.Савицкий номидаги Қорақалпоғистон давлат санъат музейидаги маданий меросга бағишланган альбом (IX жилд) илк бор чоп этилди. Китоб Туркистон авангардининг ноёб асарлари ҳақида гувоҳлик беради.\nТадбирда ушбу тўпламлар 49 мамлакатдан келган 136 музей ва кутубхона вакилларига топширилди.\nАҚШнинг Hofstra университети профессори А.Наймаркнинг қайд этишича, мазкур йирик медиа-лойиҳа Ўзбекистон маданий меросини дунёга кенг ёйиш, халқаро маданий алоқаларни янада мустаҳкамлашга хизмат қилади. Шу маънода, лойиҳа қамровини янада кенгайтириш, янги нашрлар тайёрлаш устидаги ҳамкорликни давом эттириш зарур.\nТадбирда 2018 йилда чоп этилиши режалаштирилган китоб-альбомлар ва фильмлар ҳақида ҳам маълумот берилди. Китоблар Ўзбекистон, Буюк Британия, Россия, Франция, Туркия ва Япониядаги фондларда сақланаётган, юртимизнинг нодир осори-атиқаларига бағишланади.\nМедиа-форумнинг биринчи кунида Ўзбекистон ҳудудида турли маданиятлар ва бадиий анъаналар, жаҳон коллекцияларида Ўзбекистон санъати каби мавзуларда маърузалар тингланди. Япониялик олимларнинг музей экспонатлари ёшини аниқлаш бўйича янги технологиялар ҳақидаги тақдимоти иштирокчиларда қизиқиш уйғотди.\nРоссиянинг “Культура” телеканали томонидан тақдим этилган “Ўзбекистон: кашф этилган синоатлар” ҳужжатли фильми қатнашчиларда катта таассурот қолдирди. Ўтган асрнинг 20-йилларида мамлакатимизда ёзиб олинган ноёб аудиоёзувлар илк бор эшиттирилди. Улар Россия Фанлар академиясининг Санкт-Петербург шаҳри Рус адабиёти институти (Пушкин уйи) фондларида сақлаб келинмоқда.\nСанъат усталари томонидан ижро этилган куй-қўшиқлар, фольклор намуналари тадбирга кўтаринки руҳ бағишлади.\nЎзбекистонга ФИДЕ президенти келди\nПойтахтимизда Ўзбекистон акушер-гинекологларининг IX съезди ўтказилди


Noble Quran - Ўзбек - Sura: 64 - IslamHouse Reader\n64 - Tag'obun surasi ()\n(1) 1. Осмонлардаги ва Ердаги бор нарса Аллоҳга тасбеҳ айтур. Эгалик — подшоҳлик ёлғиз Уникидир ва ҳамду сано ёлғиз Унинг учундир. У барча нарсага қодирдир.\n(2) 2. У сизларни яратган Зотдир. Бас, сизлардан (айримларингиз) кофир, сизлардан (айримларингиз) мўминдир. Аллоҳ қилаётган амалларингизни кўриб тургувчидир.\n(3) 3. У осмонлар ва Ерни Ҳақ (қонун) билан яратди ва сизларга сурат-шакл берди — суратларингизни гўзал қилди. Ёлғиз Унга қайтиш бордир.\n(4) 4. У осмонлар ва Ердаги бор нарсани билур ва У сизлар яширадиган нарсани ҳам, ошкор қиладиган нарсан ҳам билур. Аллоҳ диллардаги сирларни билгувчидир.\n(5) 5. (Эй Макка кофирлари), сизларга аввалги кофир бўлишиб, сўнг (ҳаёти дунёдалик пайтларидаёқ) ўз ишларининг зиёнини тотган кимсаларнинг хабари келдими? Яна улар учун (Охиратдаги) аламли азоб ҳам бордир.\n(6) 6. Бунга сабаб, уларга пайғамбарлари (ўзларининг ҳақ пайғамбар эканликларини билдирувчи) ҳужжатлар билан келганларида улар: «Бизларни (ўзимизга ўхшаган) башар (авлодлари) ҳидоят қилурларми?!», дейишиб, (у пайғамбарларга) кофир бўлганлари ва (иймондан) юз ўгириб кетганларидир, (шунда) Аллоҳ (уларни ҳалок қилиш билан Ўзи уларнинг иймонларидан) беҳожат эканлигини кўрсатди. Аллоҳ беҳожат ва ҳамду санога лойиқ Зотдир.\n(7) 7. Кофир бўлган кимсалар ўзларининг ҳеч қачон қайта тирилмасликларини гумон-даъво қилдилар. (Эй Муҳаммад алайҳис-салоту вас-салом, уларга) айтинг: «Йўқ! Парвардигоримга қасамки, албатта қайта тирилурсизлар, сўнгра албатта сизларга қилган амалларингизнинг хабари берилур. Бу Аллоҳга осондир».\n(8) 8. Бас, сизлар Аллоҳга, Унинг пайғамбарига ва Биз нозил қилган Нурга — Қуръонга иймон келтиринглар! Аллоҳ қилаётган амалларингиздан хабардордир.\n(9) 9. (Аллоҳ) сизларни тўплайдиган тўпланиш Кунини (эслангиз)! Бу (одамлар) бир-бирларини «алдаб-зиён етказадиган» Кундир (яъни, ҳаёти дунёда иймон эгаларини алдаб-зиён етказиб юрган кофирлар у Кунда дўзах азобига дучор қилиниш билан ўзларининг алданган кимсалар эканликларини билиб олурлар). Ким Аллоҳга иймон келтирса ва яхши амал қилса, (Аллоҳ) унинг ёмонлик-гуноҳларини ўчирур ва уни остидан дарёлар оқиб турадиган, (барча жаннат аҳли) абадул-абад қоладиган жаннатларга киритур. Бу эса улуғ бахтдир.\n(10) 10. Кофир бўлган ва Бизнинг оятларимизни ёлғон деган кимсалар — ана ўшалар дўзах эгалари бўлиб, ўша жойда мангу қолгувчидирлар. Нақадар ёмон оқибат (бу)!\n(11) 11. (Бирон кимсага) бирон мусибат етмас, магар Аллоҳнинг изни-иродаси билангина (етур). Ким Аллоҳга иймон келтирса, У зот унинг қалбини (Тўғри Йўлга) ҳидоят қилур. Аллоҳ барча нарсани билгувчидир.\n(12) 12. Аллоҳга итоат этингиз ва пайғамбарга бўйсунингиз! Энди агар (итоатдан) бош тортсангаз, у ҳолда (билингизки), пайғамбаримиз зиммасида фақат (Бизнинг ваҳийларимизни сизларга) очиқ-равшан қилиб етказиш бор, холос.\n(13) 13. Аллоҳ — ҳеч қандай Аллоҳ йўқ, фақат Унинг Ўзи бордир. Бас, мўминлар ёлғиз Аллоҳга таваккул қилсинлар — суянсинлар!\n(14) 14. Эй мўминлар, албатта жуфтларингиз ва болаларингиздан сизлар учун душман бўлганлари ҳам бордир. Бас, улардан эҳтиёт бўлинглар! Агар сизлар уларни афв этсанглар, кечириб юборсанглар ва мағфират қилсанглар, у ҳолда албатта Аллоҳ мағфиратли, меҳрибондир.\nИ з о ҳ. Ривоят қилинишича, Макка аҳлидан бир гуруҳ кишилар Исломни қабул қилишиб, сўнгра Пайғамбар алайҳис-салоту вас-салом ҳузурларига — Мадинаи мунавварага ҳижрат қилмоқчи бўлганларида уларнинг динсиз бўлган хотин ва бола-чақалари бу ниятларидан тўсишиб: «Исломга кирганларингизга сабр қилдик, аммо бизларни ташлаб ҳижрат қилишларингизга чидай олмаймиз», дейишган экан. Шунда улар бу гапга кўнишиб, Маккада қолишган ва орадан анча замон ўтиб, Мадинага келганларида эса бу ердаги мусулмонлар диний билимларни пухта эгаллаб олганларини кўришиб, илгари ўзларининг йўлларини тўсган хотин, бола-чақаларидан ўч олмоқчи бўлганларида юқоридаги оят нозил бўлгандир. Муфассирлар айтишларича, ушбу ояти карима Аллоҳ таолога тоат-ибодат қилишдан тўсадиган хотинлар ва болаларнинг сўзларига кирадиган барча кишилар учун танбеҳдир.\n(15) 15. Сизларнинг мол-мулкларингиз ва бола-чақаларингиз фақат бир фитна-имтиҳондир, холос. Улуғ ажр-мукофот эса ёлғиз Аллоҳнинг ҳузуридадир.\n(16) 16. Бас, кучларингиз етганича Аллоҳдан қўрқинглар, (ўзларингизга қилинаётган панд-насиҳатга) қулоқ тутинглар ва итоат этинглар ҳамда инфоқ-эҳсон қилинглар, (мана шу) ўзларингиз учун яхшироқ бўлур. Ким ўз нафсининг бахиллигидан сақлана олса, бас, ана ўшалар нажот топгувчидирлар.\n(17) 17. Агар сизлар Аллоҳга қарзи-ҳасана берсангизлар (яъни, Унинг мискин-бечора бандаларига инфоқ-эҳсон қилсангизлар) У зот сизларга бир неча баробар қилиб қайтарур ва сизларни(нг гуноҳларингизни) мағфират қилур. Аллоҳ ўта шукр қилгувчи (яъни, озгина яхши амал учун кўп мукофот ато этгувчи) ва ҳалимдир.\n(18) 18. (У) ғайбу шаҳодатни (яъни, барча яширин ва ошкор ишларни) билгувчи, қудрат ва ҳикмат Соҳибидир.


07 май 2021, Тошкент вақти: 17:27\nРоссия президенти Владимир Путин парламентда нутқ сўзламоқда, Москва, 2020 йил 10 марти.\nРоссиялик мухолифатчилар Владимир Путиннинг президентлик муддати янгиланишига қарши митинглар ўтказиш мақсадида Москва шаҳар мэриясига ариза берди. Бу ҳақда "МБХ медиа" хабар қилади.\nАриза “Очиқ Россия"дан Татьяна Усманова, Егор Жуков командаси раҳбари Евгений Очаров ва “Ўзгаришлар партияси" вакили Мария Кузнецова томонидан берилди. Улар 21 ёки 22 март куни Сахаров кўчасида митинг ўтказиш ниятидалар. Аризада акция иштирокчилари сони 50 минг киши, дея кўрсатилган. 21 ёки 22 март куни митинг ўтказиш юзасидан “Фуқаролик жамияти" ҳаракатидан ҳам ариза тушган.\nАввалроқ Россия президенти Владимир Путин янги президентлик лавозими учун ўзига нисбатан чекловлар олиб ташланишига розилик билдирган. Унинг айтишича, Конституцияга киритиладиган ўзгартишлар Россия Конституцион суди томонидан маъқулланган тақдирда, бунга имкон яратилади. Бу ҳақда у 10 март куни парламентнинг қуйи палатасида қилган чиқишида маълум қилган.\nПутин президентлик лавозимини кетма-кет иккинчи бор ва умумий ҳисобда тўртинчи марта эгаллаб келмоқда. Конституцияга кўра, у давлат раҳбари сифатида ваколати тугайдиган 2024 йилда президентлик лавозимига ўз номзодини кўрсата олмайди. Бу чекловларни айланиб ўтиш бўйича сешанба куни Давлат Думасининг "Единая Россия" партияси депутати, космонавт-учувчи Валентина Терешкова томонидан таклиф берилган.


Икки йил аввал оғир хасталикдан вафот этган таниқли журналист Бобур Комиловнинг укаси хонанда Ўткир Комилов ҳам касаллик билан курашмоқда. Биз уни қутқариб қолишимиз мумкин... - Darakchi\nЖАМИЯТ 02.12.2020, 08:37\nРоппа-роса 2 йил аввал, 2018 йил 12 ноябрь куни таниқли теле ва радио бошловчи, сўнгги йилларда БМТнинг Ўзбекистондаги Ахборот офиси раҳбари бўлган Бобур Комилов узоқ давом этган касалликдан сўнг вафот этган эди. Айни пайтда, марҳум Бобур Комиловнинг укаси, хонанда Ўткир Комилов ҳам "жигар циррози" билан касалланиб, мураккаб жарроҳлик амалиётига муҳтож бўлиб турибди. Энг ачинарлиси, Ўткир Комилов, икки йил аввал нафақат акаси Бобур Комиловни йўқотган, балки ундан аввалроқ, касаллик сабаб яна бир акаси Жаҳонгир, ундан кейин эса отасидан айрилган. Айни пайтда у уч рўзғорга масъул ягона эркак бўлиб қолмоқда. Ҳозирда оғир хасталикни бошидан кечираётган бу йигит ҳақида, марҳум журналист Бобур Комиловнинг устози Раъно Алиева ўзининг Фейсбук саҳифасида минг истиҳола билан ёзиб, яхшилардан кўмак сўради:\n"Очиғи, бундай ишга биринчи бор қўл уришим... Аммо, ҳеч имкон қолмаганда мажбур бўлар экансан...\nЎзингизга маълум, халқаро журналист Бобур Комилов менга шогирддан ортиқ, фарзандимдай эди. Яқинлигимиз сабаб, унинг ҳаёти, оиласи билан боғлиқ барча муаммолардан хабардорман.\nБобуржоннинг отаси Аҳмад ака ва онаси Муслима опалар беш фарзандни дунёга келтиришган - Жаҳонгир, Ўткир, Бобур, Фотима ва Зуҳра.\nДастлаб тўнғичлари Жаҳонгир дардга чалинди. 12 ёшида гепатит билан оғригач, жигарида муаммолар бошланди. Онанинг бор эътибори тўнғичига қаратилди. Бобуржон ўша йилларни ўкинч билан эсларди... Оиладаги барча фарзандлар санъатга қизиқар, айниқса, Жаҳонгирда катта истеъдод бор эди. Балоғат даврида Жаҳонгир мусиқа ёза бошлади. Шеърларга куйлар басталади. Оранжировка илмини ўрганиб, маҳаллий хонандаларнинг репертуарларини янги- янги қўшиқлар билан бойитди. Унинг ортидан Ўткир ҳам эргашди. Тўйларда, халқ хизматида юриб, хонанда сифатида танилди. Шу орада бир муддат Жаҳонгирдаги хасталик чекингандай бўлди. Уйланди, иккита ўғил фарзанд кўрди.\nОнаизорнинг кўнгли энди тинганда маълум бўлдики, Жаҳонгирнинг жигари церроздан заҳарланиб бораётган экан. Кўрилган чоралар ёрдам бермади. 29 ёшида оламдан ўтди. Ота-она, жигарлар бўзлаб қолаверишди... Фарзанд доғини кўтаролмаган ота ҳам 62 ёшда дунёдан кўз юмди. Бир йилдан кейин эса бутун оиланинг суянчи Бобуржон боқий дунёга кетди... Айрилиқлардан бағри куйган онаизор, икки мушфиқ сингил, Жаҳонгирдан қолган икки ўғил, ўзининг уч ўғлига бош бўлиб ёлғиз Ўткир қолди. Аммо бу синовлар унинг соғлиғига ҳам таъсир қилган экан. Ўтган йили тўсатдан маълум бўлдики, унинг ҳам жигари церрозга учрабди. Тошкентга келиб шифокорлар текширувидан ўтди. Улар бирдан-бир чора жигар алмаштириш дейишди. Аммо Ҳиндистонга бориб жигар алмаштириш учун аввало донор топиш, қолаверса, жуда катта маблағ, тахминан 35-40 минг доллар керак эди. Мен ўшандаёқ ҳайрия йўли билан маблағ йиғишни таклиф қилгандим. Аммо Ўткирнинг орияти баланд: " қўйинг, опа, ўзим бир чора излаб топарман... "- деди.\nЎтган йил ёзда текширувга келганида ахвол яна ҳам жиддийлашгани маълум бўлди. Шифокор, бу аҳволда узоққа бормаслигини, албатта операция зарурлигини айтди. Қани энди ўзимда ўша пул бўлсаю, қўлига тутқазсам... Аммо, ўзим ойликка кун кўрадиган оддий бир журналист бўлсам... Ҳайрия масаласини яна таклиф қилдим. Ўткир узоқ ўйлаб қолди. Кейин:" опа, биласиз, тирикчилигим тўйлардан, сиз менинг хасталигимни эълон қилиб ҳайрия йиғсангиз, рўзғорга келиб турган озгина маблағ ҳам йўқ бўлади. Қанча тўйларни ўтказишни бўйнимга олиб қўйганман. Уларни ўтказиш бурчим, сиз буёқда менинг жиддий хасталигимни айтсангиз, мен тўйда ашула айтиб турсам, қандоқ бўларкин, одамлардан уяламан... Буёғи Аллоҳга таваккал, даволаниб юраверайчи, бир гап бўлар... "-деб яна кўнмади.\nАҳвол эса кун сайин ёмонлашмоқда. Дори-дармонлар қиммат. Ўткирнинг топгани ана шу дори- дармонга кетяпти. Бироқ яхши томонга ўзгариш йўқ. Бундан икки ҳафта аввал Ўткир яна Тошкентга келди. Жигар фибросконияси жигарнинг 36 фоизи церрозга учраганини кўрсатди... Шифокорлар тезроқ радикал чора кўрилмаса бўлмаслигини айтишди.\nХуллас, ҳайрия йўли билан маблағ йиғишдан ўзга чора қолмади. "Kun uz" ва яна шунга ўхшаш сайтларга ҳам мурожаат қилдик. Афсуски, уларда ҳам навбат бор экан. Яна бир қанча ҳужжатлар кераклигини айтишди. Ҳайрия маблағи йиғишни ўз саҳифамда эълон қилишдан ўзга чорам қолмади.\nДўстлар, эҳтимол орангизда мутахассислар бордир. Ёки саҳоватпеша инсонларни танирсиз. Жуда бўлмаса, ўзингиз Аллоҳ йўлида эҳсон учун деб, атаганингиз бордир. Ҳеч бири бўлмаганда ҳам Ўткирнинг саломатлигини сўраб чин дилдан дуо қиларсиз. Ёрдамингиз, эътиборингизга муҳтожмиз!\nҚуйида шифокорлар қўйган ташхис, охирги текширув натижалари ва карта рақамини илова қиламан... Имкони борича гуруҳларда репост қилсангиз хурсанд бўлардим..."\nБиз ҳам ушбу хайрли ишга бош қўшиш мақсадида, аввал икки ўғлидан айрилган онанинг сўнгги илинжини сақлаб қолишга кўмак кўрсатишингизни сўраймиз!\nАгробанкдан Ўткир Комилов номига очилган пластик карта рақами:\n8600 0417 3502 9358\nАллоҳ барчамиздан рози бўлсин !


Андижонда 5 ойлик келинчак 5 нафар эркак томонидан зўрлангани айтилмоқда - Zamin.uz\n«Биз эгалламаган фақат битта рейтинг қолди: зўрлаш бўйича юқори рейтинг. РАПЕ (иккинчи томоннинг розилигисиз жинсий зўрлик) бўйича жаҳон рейтингларида ҳозирча номимиз йўқлигига сабаб, шунчаки қурбонлар жим эди. Қурбонлар жим — рақамлар йўқ — рақамлар йўқ — рейтинглар ҳам йўқ. Энди ўзбек аёллар жамияти оз-моз (жуда оз) тилга кира бошлади. Аёллар гапира бошлади. Қурбонлар гапиряпти — рақамлар бор — жазолар йўқ — тез орада рейтинглар ҳам уйғониб қолади! Раҳмат сизга, азиз ва севикли эркаклар жамияти!», — деб ёзган у Telegram’даги саҳифасида. “Замин” янгиликларини “Twitter”да кузатиб боринг\nЯнгиликлар » Жамият » Андижонда 5 ойлик келинчак 5 нафар эркак томонидан зўрлангани айтилмоқда


САЙЛОВ УЧАСТКАЛАРИ - Ўзбекистон овози газетаси\nмуҳим сиёсий тадбирга тайёр\nЮртимиздаги барча сайлов участкаларида муҳим сиёсий жараён — сайловга қизғин тайёргарлик кўрилаяпти. Улар зарур техник ва сайлов қонунчилигига оид меъёрий ҳужжатлар ҳамда кўргазмали воситалар билан жиҳозланган. Навбатчилик ташкил қилиниб, сайловчиларни қизиқтирган саволларга жавоб берилаяпти.\nЎзбекистон давлат санъат ва маданият институтида 113 ҳамда 114-сайлов участкалари ташкил этилган. Уларда сайловга тайёргарлик ишлари намунали йўлга қўйилган. Участкаларда сайловчилар учун барча шарт-шароит мавжуд. Она ва бола, тиббиёт хоналари зарур воситалар билан таъминланган.\n— Сайлов участкамизда 2879 нафар фуқаро овоз беради, — дейди 113-сайлов участкаси раиси Собир Жумаев. — Биз сайловни юқори савияда ўтказиш учун астойдил ҳаракат қиляпмиз. Участкамизда турли семинар, учрашувлар ўтказилаяпти. Сайловчиларни қизиқтирган мавзуларда суҳбатлар ташкил этиляпти. Бу эса уларнинг сиёсий-ҳуқуқий маданиятини кенгайтиришга хизмат қилмоқда.


Ростовдаги авиаҳалокатда ҳалок бўлган Ўзбекистон фуқароси номи маълум бўлди\nРостов-Дон аэропортида ҳалокатга учраган “Боинг” самолёти бортида 46 ёшли Ўзбекистон фуқароси Лариса Аллен ҳам бўлган. Фалокатда ҳалок бўлганлар рўйхати Flydubai авиакомпанияси сайтида эълон қилинди. Бу ҳақда "Sputnik Ўзбекистон" нашри хабар бермоқда.\nАвиакомпания маълумотига кўра, самолёт бортида 44 нафар Россия, 8 нафар Украина, икки нафар Ҳиндистон ва бир нафар Ўзбекистон фуқароси бўлган. 55 йўловчи ва 7 нафар экипаж аъзоларидан ҳеч бири тирик қолмаган. Лайнер бортида 33 нафар аёл, 18 нафар эркак ва 4 нафар бола бўлгани таъкидланмоқда.\nҲалок бўлган россиялик йўловчиларнинг ҳар бирига 1 млн рублдан товон пули тўланиши маълум қилинди. Товон хорижий фуқароларга берилиш-берилмаслиги ҳозирча номаълум.\nФожиа 19 мартга ўтар кечаси юз берди. Дубайдан ҳавога кўтарилган самолёт Ростов-Дон аэропортига етиб келгач ноқулай об-ҳаво шароитлари туфайли қўниш вақтида ҳалокатга учраган, деб тахмин қилинмоқда.


Суратда: Хўжанд шаҳридаги Хўжа Маслаҳаддин масжиди, 19 декабр. (Неъматулло Мирсаидов)\nДУШАНБЕ – Тожикистон ҳукумати ватанига қайтарилган бир нечта болани «қайта ўқитиш» мақсадида махсус мактабларга жойлаштирди, деб хабар беради Озод Европа/Озодлик радиоси (RFE/RL). Расмийлар Бангладешдаги мадрасаларда таълим олган бу болаларнинг онги заҳарланган бўлиши мумкинлигидан хавотирда.\n2010 йилдан бери 3400 га яқин тожикистонлик чет элдаги мадрасаларда ўқиб қайтган. Ўша йилнинг ўзида президент Имомали Раҳмон келажакда «террорчилар» пайдо бўлишининг олдини олиш учун ўз фарзандларини хориждан қайтаришни сўраб, ота-оналарга мурожаат қилган эди.\nТаълим вазирлигига кўра, Тожикистонга қайтганларнинг дунёвий мактаб тизимига мослашиши учун махсус дарслар ўтилиши лозим. «Озодлик» билан суҳбатлашган вазирлик вакили Эҳсон Хушвақт «бу болалар давлатнинг расмий мактабларида ўқимагани ва тожик жамиятида яшашга одатланмаганини» айтган.\nХушвақтнинг айтишича, уларни қайта ўқитиш жараёни «уч ой, олти ой ва ҳатто бир йилга» чўзилиши мумкин.\nСўғд вилояти уламолар кенгаши раиси Ҳожи Ҳусайн Мусозода, Хўжанд шаҳри, 19 декабр. (Неъматулло Мирсаидов)\nРасмийлар Бангладешда нечта тожикистонлик болалар таҳсил олгани ва улар қандай қилиб уйга қайтарилгани тўғрисида аниқ маълумот бермаган.\nОхирги саккиз ой ичида Бангладешдан 10 га яқин бола қайтиб келди, деди исмини ошкор қилишни истамаган ҳуқуқ-тартибот ходимларидан бири.\nХабарларга кўра, февраль ойида болалардан бири Бирлашган Араб Амирликларида (БАА) муддати ўтган ҳужжатлар билан юргани учун ҳибсга олиниб, депортация қилинганидан кейин тожик расмийлари бу болалар ҳақида хабар топганлар.\nҲукумат хавотирга тушган\nБу ҳодиса тожик расмийларини хавотирга солиб қўйди, сабаби Тожикистонда ота-оналарга ҳукуматдан расмий рухсатнома олмасдан вояга етмаган болаларни диний таълим учун чет элга юбориш тақиқланган.\nРасмийларнинг тахминига кўра, 2010 йилдан бери 3400 га яқин тожикистонлик ватанига қайтган бўлса-да, хориждаги таълим муассасаларида ҳанузгача юзлаб Тожикистон фуқаролари (улар орасида болалар ҳам бор) таҳсил олмоқда.\nЎн йилча муқаддам Раҳмон чет эллардаги мадрасаларда таҳсил олаётган аксарият тожиклар «5 ёки 10 йил ичида экстремистлар ва террорчиларга айланиши мумкинлигини» айтган эди.\nҚайтганларнинг «Озодлик» радиосига маълум қилишича, ўшандан бери мамлакатдаги куч тузилмалари огоҳликни кучайтирган.\n«Улар мени ҳар беш ёки олти ойда бир суҳбатга чақиришади», дейди бундан қарийб ўн йил аввал Мисрдаги мадрасада ўқиб қайтган 33 яшар Дилшод.\nИчки ишлар ходимлари кундалик ҳаётим, таниш-билишлар, дўстларим ва қариндошларим қаерда эканлиги ҳақида билишни истайдилар, деди у.\nМиср, Покистон ва Саудия Арабистонидан қайтиб келган бошқа уч киши ҳам органлар томонидан мунтазам равишда сўроқ қилинишини айтган.\nВазиятдан хабардор кузатувчилар ҳам тожик болаларининг Бангладешда таҳсил олганидан хавотир билдирганлар, гарчи бу мамлакат Саудия Арабистони, Миср ёки Покистондаги каби экстремистик ўқув даргоҳлари билан танилмаган бўлса ҳам.\nҲукуматнинг хавотирига асос бор, дейди Тожикистон президенти ҳузуридаги Исломшунослик маркази раҳбари Файзулло Баротов.\n«Бангладеш исломий илмлар ўрганиладиган мамлакат эмас», деди у.\nЭкстремизмга мойил ота-оналар Тожикистон ҳукуматини шубҳалантирмаслик учун «ўз фарзандларига янги жойлар излашни бошламоқда», деди у.\n«Бангладешдан қайтаётган бу талабалар ким, улар қаерда ўқиган – давлатга қарашли муассасадами ёки норасмий равишдами – бу ҳақда маълумотга эга эмасмиз. Улар нималарни ўрганганини ҳам билмаймиз», дейди Сўғд вилояти уламолар кенгаши раиси Ҳожи Ҳусайн Мусозода. «Уларга қайтадан тўғри тушунча берилиши лозим.»\n9 миллионлик кишилик аҳолига эга Тожикистонда битта расмий мадраса ва Ислом университети бор. Уларнинг иккови ҳам Душанбе шаҳрида жойлашган.\nСўнгги йилларда юзлаб тожик фуқаролари «Ислом давлати» (ИД) сафига қўшилган. Улар орасида ОМОН (махсус бўлинма) қўмондони Гулмурод Ҳалимов ҳам бор – у Марказий Осиёда ИД сафига қочиб ўтган энг юқори лавозимли амалдор ҳисобланади.\nҚўшма Штатлар уни қўлга олишга ёрдам берадиган маълумот учун 3 млн. АҚШ доллари (29,1 млн. сомоний) мукофот ваъда қилган.\nИД 2018 йилдан Тожикистонда иккита ҳалокатли ҳужум ва иккиқамоқхона ғалаёни учун жавобгарликни ўз зиммасига олган. Бироқ, унинг бу даъволарини мустақил равишда текшириш имконсиз.\n(Ушбу мақолани тайёрлашга Хўжанддан Неъматулло Мирсаидов кўмаклашган.)\nТожик оилалари ўйламай қўйилган қадамларнинг оқибатларидан ҳануз азият чекмоқда\nЭкстремизм балоси туфайли икки ўғлонидан айрилган Ҳошимовлар оиласи ота-онасининг хатосини такрорламаслиги учун 3 та етим набирани тарбиялаш ва уларга яхши таълим беришга ҳаракат қилмоқда.


Роберто Манчини: Балотелли янада яхшироқ ўйнай олади\n29 май, 2018, 09:09\nИталия терма жамоаси бош мураббийи Роберо Манчини Саудия Арабистонига қарши (2:1) ўртоқлик ўйинидан кейин ўз фикрларини билдирар экан, беллашувда голлардан бирига муаллифлик қилган Марио Балотелли ҳақида фикр билдирди.\n“Балотелли янада яхшироқ ўйнай олади, анча яхшироқ. Биринчи бўлимда у анча ҳаракат қилди. Гол урди ва бу ҳужумчи учун ўта муҳим. Албатта, у бундан кўпига қодир.\nБиринчи бўлимда рақиб дарвозасига 16 та зарба бердик ва 11 та бурчак зарбасига эга бўлдик. Бу шунчаки ажойиб. Аммо танаффусдан кейин йигитларда чарчоқ сезилди ва ўйин темпи тушди. Катта танаффусдан кейин ғалаба қозониш ёқимли”, – деди Манчини.


Президент Тошкент шаҳридаги бунёдкорлик ишлари билан танишди / Ўзбекистон янгиликлари, энг сўнгги хабарлар\n30 август 2013, 10:07 1781 кўрилди\nПрезидентимиз Ислом Каримов 29 август куни Тошкент шаҳридаги ана шундай иншоотлар билан танишди.\nДавлатимиз раҳбари пойтахтимизнинг Хадра майдонига ташриф буюрди.\nХадра майдони – Тошкентнинг тарихий марказларидан бири. Бу ерда Навоий шоҳ кўчаси, Фурқат, Зарқайнар ва Себзор кўчалари ўзаро кесишади. Майдон атрофида Тошкент давлат цирки, турли идора ва ташкилотлар, савдо мажмуалари, кўп қаватли уйлар жойлашган. Шу боис майдон ҳамиша гавжум, кўчалар серқатнов бўлади.\nАҳоли ва транспорт воситаларининг ҳаракатланиши учун янада қулай имкониятлар яратиш мақсадида бу ерда улкан қурилиш-таъмирлаш ишлари амалга оширилди. Фурқат кўчасини Зарқайнар ва Себзор кўчалари билан боғлайдиган ер ости автомобиль йўли реконструкция қилинди. Навоий шоҳ кўчасида 46 метрлик ер ости йўлаги қурилди. Фурқат кўчасидан ўтувчи 82 метрлик пиёдалар йўлаги таъмирланди.\nПрезидентимиз мазкур объект билан танишар экан, бундай йирик иншоотларни лойиҳалаштириш ва қуришда шаҳарнинг иқлим шароитини ҳисобга олиш, рельефидан оқилона фойдаланиш зарурлигини таъкидлади.\nКўп қаватли уйларда яшаётган аҳолининг турмуш шароитини яхшилаш, дам олиши учун имконият яратиш, Хадра майдонида мўътадил иқлимни таъминлаш мақсадида бу ерда улкан фаввора бунёд этилди. Фаввора 12 метр баландликкача кўтарилади. Тунда ранг-баранг чироқлар ёғдусида жилоланади.\n– Мамлакатимизда изчиллик билан амалга оширилаётган бунёдкорлик ва ободонлаштириш ишлари жараёнида доимо инсон манфаатларини таъминлашга алоҳида эътибор қаратишимиз лозим, – деди Президентимиз. – Аҳолининг яшаши, меҳнат қилиши, дам олиши, маданий ҳордиқ чиқариши учун барча қулайликлар яратилмоғи даркор.\nХадра майдонида амалга оширилган қурилиш-таъмирлаш ишлари самарасида пойтахтимизда яна бир сўлим маскан пайдо бўлди. Майдоннинг Навоий шоҳ кўчасига яқин қисмидаги асфальт қопламаси олиб ташланиб, унинг ўрнида яшил майсазор барпо этилди. Манзарали дарахт ва гул кўчатлари ўтқазилди. Болалар учун ўйин қурилмалари ўрнатилди.\nБино, йўл ва бошқа инфратузилма иншоотларини қуришда нафақат бугунги кунни, балки келажак авлодлар манфаатларини ҳам ҳисобга олган ҳолда иш тутиш зарур, деди Ислом Каримов.\nБиз барча иншоотларни, йўллару кўприкларни ўз ақлу заковатимиз, куч ва салоҳиятимиз билан қуряпмиз. Амир Темур бобомизнинг “Агар бизнинг қудратимизга шубҳа қилсангиз, биз қурган биноларни келиб кўринг”, деган ҳикматли сўзи барча бунёдкорлик ишларимизда дастуриламал бўлмоғи лозим, деди Юртбошимиз.\nПрезидентимиз Хадра майдонининг қиёфасини янада яхшилаш, аҳолининг, аввало болаларнинг дам олиши учун яратилган қулайликларни янада ошириш, ҳудудни ободонлаштириш ва кўкаламзорлаштириш, фаввораларни замонавий технологиялар асосида такомиллаштириш бўйича зарур кўрсатмалар берди.\nПрезидентимиз “Ўзбекистон темир йўллари” давлат акциядорлик компаниясининг реконструкция қилинган Қуюв-механика заводи фаолияти билан ҳам танишди.\n“Дизель локомотивлари паркини модернизация қилиш” лойиҳаси бўйича мазкур корхона “Ўзбекистон темир йўллари” компанияси ихтиёрига берилди. Мамлакатимизда ишлаб чиқарилаётган қуйма маҳсулотларнинг салмоқли қисми мазкур завод цехларида тайёрланаётир. Айни пайтда бу ерда 1270 мутахассис иш билан банд.\nДавлатимиз раҳбарининг 2012 йил июнь ойидаги Қуюв-механика заводида юк вагонларини таъмирлаш базасини ривожлантириш, вагон қурилишини ташкил этиш ва қуюв ишлаб чиқаришни реконструкция қилиш лойиҳасини амалга ошириш чора-тадбирларига оид қарорига асосан 2012 йилдан бошлаб мазкур ишлаб чиқариш тармоғида 150 миллион АҚШ долларилик лойиҳа амалга оширилди. Ушбу лойиҳа Ўзбекистон Республикаси Тикланиш ва тараққиёт жамғармасининг 48,8 миллион АҚШ долларига тенг кредити ва қолган қисми “Ўзбекистон темир йўллари” давлат акциядорлик компанияси ҳисобидан амалга оширилди. Завод Германиянинг “Kunkel Wagner”, “Otto Junker”, “Nederman” компанияларида ишлаб чиқарилган энг замонавий техника ва технологиялар билан жиҳозланди. Таъкидлаш жоизки, лойиҳа асосида заводнинг янги қуюв линиясида ўрнатилган ушбу янги авлод технологиялари Марказий Осиёда ягона ҳисобланади. Энг муҳими, янги қуюв линиясининг модернизация қилингани электр қувватини сезиларли даражада тежаш имконини бераётир.\nМазкур лойиҳанинг аҳамияти шундаки, импорт ўрнини босувчи бир неча турдаги эҳтиёт қисмларни корхонанинг ўзида ишлаб чиқариш йўлга қўйилди. Йилига 26,5 минг тонна қуюв маҳсулотлари ишлаб чиқариш қувватига эга мазкур заводда бугунга келиб 167 турдаги саноат маҳсулотлари маҳаллийлаштирилди. Бу йилига 15 миллион АҚШ доллари миқдоридаги валютани иқтисод қилиш имконини беради. Лойиҳа маҳаллийлаштирилаётган маҳсулотлар учун йилига 15 минг тоннадан зиёд пўлат, 10 минг тоннадан ортиқ чўян ва 500 тонна рангли металл қуйиш, шунингдек, 1200 янги вагон қуриш, 950 йирик ҳажмли контейнерлар ишлаб чиқариш ва 1500 юк вагонини қайта таъмирлаш имконини беради. Заводда нафақат темир йўл тизимидаги ишлаб чиқариш тармоқлари, балки мамлакатимизнинг етакчи машинасозлик саноати корхоналари учун ҳам зарур эҳтиёт қисмлар ишлаб чиқариш ўзлаштирилди. 2012 йилда юк вагонларининг янги турларини ишлаб чиқариш йўлга қўйилди.\nКорхонада янги ишлаб чиқариш турлари ўзлаштирилмоқда. Жумладан, юк вагонлари капитал таъмирланиб, модернизация қилинмоқда, янги юк вагонлари қурилмоқда, чўян, металл ва рангли металл қуйиш, ҳаракат таркиби ва темир йўлнинг устки қисмини бутловчи эҳтиёт қисмлар, шунингдек, ностандарт металл конструкциялар каби маҳсулотлар ишлаб чиқарилмоқда.\nДавлатимиз раҳбари бу ерда яратилган шарт-шароитлар билан танишар экан, ишлаб чиқариш жараёнида фойдаланиладиган замонавий техника ва технологияларнинг аҳамиятига алоҳида эътибор қаратди.\n– Бугунги кунда атроф-муҳит мусаффолигини сақлаш жуда долзарб масаладир, – деди Президентимиз. – Шу боис ишлаб чиқариш жараёнида экологик тоза ва сифатли технологиялардан унумли фойдаланиш муҳим аҳамиятга эга.\nҚуюв-механика заводининг янги металл қуюв цехи ва участкаларида вагон қуриш, мураккаб техника ва ускуналарни таъмирлашга имкон берадиган энг ноёб гидравлик пресслаш, пармалаш дастгоҳлари мавжуд.\nПрезидентимиз корхонада ёш мутахассислар билан суҳбат асносида бугунги кунда ўзбек ёшлари ақл-заковат, иқтидор ва қобилият, интилиш ва ташаббус бобида хорижда ҳам кўпчиликнинг ҳавасини тортаётганини қайд этди.\n– Зукко ва тиришқоқ ўғил-қизларимизни кўриб, уларнинг шижоатидан, замонавий техника ва технологияларни осонлик билан ўзлаштираётганидан хурсанд бўламан, – деди давлатимиз раҳбари.


15 сентябрь, 2020, 20:13\nТеглар:ПСЖ | Реал Мадрид | Манчестер Сити | Барселона | Челси | Криштиану Роналду | Филиппе Коутиньо | Антуан Гризманн | Ян Облак | Ювентус\nТрансфер учун пул аямайдиган, молиявий фэйр-плейни четлаб ўтадиган олигарх клублар ҳақида сўз юритамиз.\nГранд клублар шу даражаларини ушлаб туриши учун, одатда, катта трансферларга таянади. Бу табиий ҳол. Чунки барча жамоанинг ҳам “Аякс”, “Бенфика” ёки “Барселона”дек академияси йўқ. Энг қизиғи, “Ла Масия”дек футбол мактаби бор “Барса” ҳам, сўнгги йилларда миллионларни ортиқча ўйланишсиз сарфлайдиган бўлиб қолди. Баъзи клублар учун эса бу шунчаки давом этадиган жараён. Улар буни бир неча йиллар олдин ҳам амалга оширган, бугун ҳам қилаверади. Биз эса қуйида футболчи хариди учун 1 трансфер ойнаси мобайнида энг кўп маблағ ажратган клублар тўғрисида сўз юритамиз. Эътиборлироқ бўлинг, бу ерда сизнинг севимли клубингиз ҳам бўлиши мумкин.\n10. ПСЖ 2018 йил. 227 млн 4 та трансфер\nРўйхатимизни Қатар шайхлари барпо этган ПСЖ очиб беради. Ўша мавсум ҳеч ким парижликлардан бундай жасорат кутмаган эди. Европанинг гранд бўлмаган клуби қаторасига 2 йил 200 млн евродан кўп маблағ сарфлаши жаҳон чемпионатини Қатарда ўтказишни режа қилган ишбилармонлардан бошқасининг хаёлига келган, дейсизми?! 227 млн эвазига Килиан Мбаппе, Леандро Паредес, Тило Керер, Хуан Бернат ҳамда Эрик Шупо-Мотингни харид қилган раҳбарият бу трансферлари билан анча ақлли қарор қабул қилган эди. Буни ушбу мавсум юқорида исми келтирилган йигитлар исботлаб берди. Боз устига, айни вақтда уларнинг умумий нархи 248 млн еврони ташкил этмоқда. Демак, Носир Ал-Хелайфи томонидан сарфланган пуллар зое кетмади.\n9. ПСЖ 2017 йил. 238 млн 2 та трансфер\nАслида, ПСЖ ўша мавсумда 5 футболчини ўз сафига қўшиб олган эди. Бироқ уларнинг фақат иккитасигина сотиб олинган. Қолганлари ижарага олинган эди. Трансфер рекордини янгилаган парижликлар жаҳон юлдузи Неймар учун 222 млн еврони баҳридан кечишга тайёр эканлигини исботлаганди ўшанда. Ўйлаб кўринг, икки йил давомида 465 млн еврони ўйинчи сотиб олишнинг ўзига сарфлаш осонми? Ҳа, агарда сиз бир неча йиллардан кейин миллиардлаб фойда келтирувчи 4 йилликнинг энг муҳим футбол тадбирини қабул қилиш учун ҳозирлик кўраётган бўлсангиз, трансфер рекордини янгилаш сиз учун уддалаб бўлмас топшириқ эмас. Трансфер бозорида 2 йил шовқин кўтарган ПСЖ харид қилган “ниҳоллар” бу йил мева беришни бошлади. Кузатамиз кейинги йилларда бу футболчилар нималар қила оларкан.\n8. “Атлетико” Мадрид 2019 йил. 243,5 млн 7 та трансфер\nБуни ҳеч қандай ажабланарли жиҳати йўқ. Мадридликлар ўтган мавсум аввалида 312,8 млн еврога футболчи сотган ва бу маблағлар туфайли трансфер бозорида ўзларига одат бўлмаган ишларни амалга оширганди. Гризманндан ташқари, Люка Эрнандес, Родри каби футболчилар сотувидан 300 млн евродан кўпроқ фойда кўрган клуб президенти Энрико Сересо бош мураббийнинг барча истагини бажо келтирди. “Golden boy” совринини ютган Жоау Фелиш, “Реал” ярим ҳимоячиси Маркос Льоренте ва яна бир нечта яхши даражадаги футболчилар “матрасчилар” учун 243,5 млнга тушди. Мана шу жойда мураббийнинг имзоси яққол сезилди. Яъни, Диего Симеоне ўзига керакли футболчиларни талаб қилди ва айтиш мумкинки, етакчилар кетганидан кейин ҳам жамоани ўз даражасида ушлаб тура олди. Сотиб олинган ёш истеъдодлар эса келажак юлдузларига айланиши турган гап. Симеоне бу ишни жуда кўп уддалаган.\n7. “Реал” Мадрид 2009 йил. 258,5 млн евро 10 та трансфер\nБу ҳамшаҳарлар ёнма-ён юришга ўзаро келишиб олгандек, гўё. Бизнинг рўйхатимизда ҳам уларнинг номлари бирга келмоқда. Ўша йили президентлик сайловларида қатнашган Флорентино Перес ўз ваъдаларининг устидан чиқди. У “Реал”да инқилоб амалга оширди. Ва бу на биринчиси, на охиргиси эди. Сайлов олдидан жамоага жаҳон миқёсида энг кўп муҳокама қилинаётган Криштиану Роналду ва Какани олиб келишга сўз берган испан олигархи сўнгги икки йилдаги “Олтин тўп” эгаларини Мадридда жамлаган эди. Барчанинг наздида бу жамоани енгиб бўлмас, барча совринлар "Сантьяго Бернабеу"га йўл оладигандек эди. Бу жараён бизни озгина куттирган бўлса-да, барибир амалга ошди. “Реал”нинг кетма-кет 3 бор Европада тенгсиз деб топилишига айнан шу йили энг катта қадам ташланган эди. Ҳозир ўшанда сотиб олинганлардан фақат Карим Бензема ўз фаолиятини “қаймоқранглилар” сафида давом эттирмоқда.\nДекада сўнгида Мадридда “янги Галактикос” ташкил этган “Қироллик клуби” учун бу ҳали ҳаммаси эмасди...\n6. “Ювентус” 2018 йил. 259,7 млн евро 8 та трансфер\nРоналдуни сотиб олган жамоа ўша йили трансфер бозорида шов-шув кўтариши аниқ. Жаҳоннинг энг кучли икки футболчисидан бирини харид қилган клуб унинг ёнига муносиб шерикларни ҳам сотиб олиши табиий. Шу сабабли, туринликлар футболчи харид қилиш борасида анча фаоллашиб қолган ва Роналдуга ёрдам бериш мақсадида Жоау Канселу, Дуглас Коста, Леонардо Бонуччи, Гонсало Игуаин, Эмре Жан каби яхши даражадаги ўйинчиларни ҳам ўз сафига қўшиб олган эди. Айтиш жоизки, “Юве” раҳбарлари яхши футболчи учун пул аямайди. Аммо уларни янада юқори даражага чиққан вақтида ҳам олиб қола билиш лозим. Боз устига, мураббий борасида қилинган нотўғри қарорлар ҳам Турин супер клуби мухлисларига маъқул келмади. Бундай хатолар клубга Чемпионлар Лигасини ютиш учун олиб келинган Роналдунинг йилларини ўғриламоқда. 5 карра “Олтин тўп” соҳиби ҳозир 35 ёшда. Кейинги йил ҳам унинг айнан ҳозиргидек юқори даражада бўлишига ҳеч ким кафолат бера олмайди.\n5. “Челси” 2017 йил. 260,5 млн евро 9 та трансфер\nУларни бежиз “аристократлар” дейишмайди. Клуб президенти Роман Абрамович кўп ҳолларда бош мураббийларнинг талабини қондиради. Жамоа постига келган мавсумидаёқ Премьер-лигада ғолиб бўлишни уддалаган Антонио Контега раҳбарият томонидан титул ҳимояси учун катта трансферлар амалга ошириб берилди. Альваро Мората, Тьемуэ Бакайоко, Дэнни Дринкуотер, Оливье Жиру, Антонио Рюдигер каби ўртамиёна футболчилар учун жами 260 млн евро маблағ сарфлаган Абрамович мавсум сўнгида жамоасини Европа лигаси йўлланмасинигина тақдим этувчи 5-поғонада кўрди.\nМавсум аввалидаги саҳийлигидан кейин натижа кўрмаган миллионер дарҳол бош мураббийни истеъфога чиқарди. Боз устига, Конте ҳамда “Челси”нинг баъзи юлдуз футболчилари ўртасида низолар келиб чиққан, аксарият ўйинчилар италиялик мутахассиснинг гапларига кирмай қўйган эди. Ҳозир эса ўша трансферлардан фақатгина Рюдигер ва Жиру асосий таркиб учун курашмоқда. Қолганлар ёки захира ўриндиғида ёки бошқа жамоаларга кетиб улгурган.\n4. “Барселона” 2019 йил 273 млн евро 7 та трансфер\n“Барселона”нинг хато қарорларига кўникиб ҳам қолдик. Ўтган мавсум аввалида Бартомеу узоқ кутилаётган Чемпионлар Лигаси совринини Каталонияга қайтариш учун яна бир бор қўлидан келган ёрдамни беришга уриниб кўрди. Катта нарх эвазига Антуан Гризманн, Френки де Йонг, Нето каби футболчилар харид қилинди. Бир мавсумда икки бор мураббий алмашди. Аммо буларнинг барчаси “кўк-анорранглилар” зарарига ишлади. Ла Лигадаги иродасизлик, Чемпионлар Лигасида сенсацион натижадаги мағлубият, кубок ва суперкубокдаги ортиқча хотиржамлик оқибатидан содир бўлган кўнгилсизликлар ва буларнинг барчасини ўзида жамлаган Мессининг кетиш қарори. Мана йил бошида 273 млн евро сарфлаган “Барселона”нинг мавсум сўнгидаги ҳолати. Мана таркибни юлдузларга, мураббийлар штабини эса ўртамиёна мутахассисларга тўлдириб қўйган Бартомеунинг бугунги “Барса”си. У клуб президентлигига келган вақт каталонияликлар ўз тарихларида иккинчи бор требл қайд этган эди. Бундай натижа бошқа ҳеч бир жамоада йўқ. Эсиз, Бартомеудан аввалги президентлар шунча ҳаракат қилган эди-я.\n3. “Манчестер Сити” 2017 йил 317,5 млн евро 10 та трансфер\nКучли учликни Гвардиола бошқарувидаги жамоа очиб бериши мантиқан тўғри. Араб шайхларининг энг муваффақиятли, шу билан бирга энг қиммат лойиҳаси ҳисобланадиган “Манчестер Сити” ҳар йили камида 2 та яхши трансфер амалга оширади. Ҳозирги кунда “Transfermarkt” маълумотларига кўра, энг қиммат таркибга эга клуб ҳам айнан “Сити” ҳисобланади (1,04 млрд евро). Бунда 2017 йил амалга оширилган 317,5 млн евролик трансферларнинг ҳам ўрни анча катта. Айнан 3 йил олдин сарфланган пулларнинг самараси ўлароқ, кетма-кет икки бор Премьер-лигада тенгсиз кўрилган Гвардиола ҳамон катта харидлардан чекинмаяпти. Ўшанда сотиб олинган ўйинчиларнинг барчаси бугун асосий таркиб футболчилари ҳисобланади. Эмерик Ляпорт, Бенжамен Менди, Кайл Уокер, Бернарду Силва, Эдерсон Мораеснинг барчасига испаниялик мутахассис ишонмоқда. Шундай бўлса-да, унинг захира ўриндиғи ҳам хавас қилгудек даражага чиқиб улгурган.\n2. “Барселона” 2017 йил 387,5 млн евро 7 та трансфер\nЮқорида таъкидлаганимиз, “Барселона”нинг хатоларидан энг йириги 2017 йил содир бўлган эди. Ўз юлдузи Неймарни сақлаб қолишни уддалай олмаган Бартомеу унинг эвазига тўланган пуллардан ҳам унумли фойдалана олмади. Коутиньо учун 145, Усман Дембеле учун эса 138 млн евродан воз кечган президент ҳозир ўша даврларни эслаб, қанчалик афсусланаётганини тасаввур қилиш қийин эмас. 3 йил олдин 283 млнга баҳоланган ушбу икки футболчининг бугунги нархи 112 млн еврони ташкил этади. Ундан ташқари, Паулиньо, Семеду, Деулофеу, Мина ва Марлон каби ўйинчиларни сотиб олган “кўк-анорранглилар” бугунги кунда уларнинг ҳеч бирига асосий таркибдан муқим ўрин ажратмаган. Бироқ Каталония томондан яхши хабарлар ҳам бот-бот эшитилмоқда. Мавсумолди жараёнларини ижарадан қайтган Коутиньо, жароҳатдан тузалган Дембеле, клубда ўз ўрнини топишга уринаётган Гризманн анча фаоллик билан ўтказмоқда ва янги мавсумда улар бош мураббий Рональд Куманнинг режаларида асосий фигуралардан бўлиши кутилмоқда. Балки кетиш олдидан ўз сўзига эга, катта мутахассисни Каталонияга олиб келгани Бартомеунинг “блаугранас”га қилган сўнгги яхшилиги бўлар. Буни вақт кўрсатади!\n1. “Реал” Мадрид 2019 йил 397,5 млн евро 8 та трансфер\nПерес доимгидек ўз услубида! Юқорида таъкидлаганимиздек, 2009 йилги трансфер инқилоби ҳали “Реал” учун етарли эмас эди, гўё. Кетма-кет Чемпионлар Лигаси ғолиблигидан кейин Роналду ва Зиданнинг Мадридни тарк этиши клуб президентини чуқур ўйга толдирди. Криштиануга-ку энди бироз кеч. У бошқа клуб сафига бориб қўшилди. Яна кимсан, “қаймоқранглилар”нинг ашаддий душманларидан бири “Ювентус” таркибига. Бироқ Зидан ҳамон жамоасиз-ку. Демак, уни қайтариш мумкин. Шу мақсадда франциялик мутахассис билан гаплашган Перес унга истаганини муҳайё қилишга ваъда берган шекилли, Зидан қайтиши биланоқ Эден Азар, Лука Йович, Эдер Милитао, Ферлан Менди ва яна бошқа истеъдодлар жамоага олиб келинди. Зидан улардан фойдаланишни тизимли йўлга қўймоқда. Бундан ташқари, “Реал” учун керакли совринлар ҳам аста-секин ютиляпти. Экспериментал мавсумда Испания суперкубоги ва Ла Лига ғолиблиги Пересга манзур келаётганга ўхшайди. Боиси бу мавсумда на Зидан, на Перес трансферлар ҳақида оғиз очишди. Энг катта мақсад эса, ПСЖ вакили Килиан Мбаппе. Кузатамиз, у Мадридга келган вақти бу рўйхат балки янгиланар.\nҲар ерда “пандемия”, деган огоҳлантириш янграётган, унинг оқибатида катта клублар миллионларни бой бераётган бир вақтда “Челси” ҳеч нима бўлмагандек, 223,3 млн евро сарфлаб улгурди. Трансфер ойнаси 5 октябрда ёпилиши ва “аристократлар” ҳали дарвозабон муаммосини тўлиқ ҳал этиб улгурмаганини ҳисобга олсак, ҳаммаси тугади, дейишга бироз эрта. 4 футболчига 223 млн евродан кўп сарфлаган “аристократлар”нинг олигарх президенти Ян Облак, Андре Онана каби истеъдодли посбонлар учун пулни қизғонади, деб ўйлайсизми? Шундай экан, трансфер маш-машалари ҳали узоқ давом этиши аниқ!\nКуман: Менда Суарес ва Мессининг ўрнини босадиган бир футболчи бор\nВидео Роналдунинг голлари "Ювентус"ни "Рома" майдонида мағлубиятдан қутқариб қолди (видео)\nРоналду рақобатга тайёрми?


Тошкентда товламачилар гуруҳи қўлга олинди\n17 апрел 2021, Тошкент вақти: 13:33\nЎзбекистон Ички ишлар вазирлигининг Тергов бош бошқармаси автомашиналар савдосидаги ноқулайликлардан фойдаланган ҳолда товламачилик билан шуғулланган беш кишига нисбатан жиноят иши очди.\nPodrobno.uz нашрининг хабар беришича, мазкур шахслар одамларга навбатсиз ва автосалонларда белгиланган нархларда автомобил олиб беришни ваъда қилган ҳолда катта миқдордаги пулларни олишган ҳамда ўзлаштириб юборган.\nТошкентда жиноий фаолият билан шуғулланган мазкур гуруҳ милиция томонидан қўлга олинган.\nЎзбекистонда автомобил сотиб олиш учун бир йилга яқин навбатда туриш, автосалон эгаларига пора бериш кераклиги айтилиб келинади. Ўзбекистонда ишлаб чиқарилган автомашиналарни долларда сотилиши ҳам аҳолига ноқулайликлар яратиб келмоқда.